Lifan-Z/Chinese-poetries-txt huggingface dataset:
日落凭栏感慨频，长干桥畔冷残春。桑田芜没徒多事，兰玉丛生更几人。风暖影翻花外燕，雨多痕蚀草间麟。堪嗟群从成功后，不及钟山一尉神。
点点凝烟望未收，六朝遗迹遍荒丘。自从绛阙雄江面，谁把朱泥染石头。岗断晓榛双阜虎，岸长春草一滩鸥。诸公多少新亭恨，不是知心莫上楼。
横障弥漫恃此丘，长江东骛转湍流。波间去海无多里，沙际铺淮辄数州。风势起花山郭暗，潮声侵树野田浮。无由望彻苍茫外，回首斜阳总是愁。
匆匆何事解朝衣，甫为君王领一麾。历考近来成故事，就迁长是未多时。寒更夜彻防淮柝，晓舶晴翻出海旗。不久赤蹄应已到，只须略赋练江诗。
凭高望尽寂寥天，与我闲情共渺然。平展暮云三百里，积停春水二千年。沙洲横渡荆江雨，石塔遥分岳麓烟。老我未闻飞剑术，想须今度遇回仙。
精舍萧疏近水凉，分明一径绿沉枪。就移山近湖皆隠，放出楼高寺倒藏。春透露梢齐曲槛，晓翻风箨过修墙。长堤花尽人稀少，来听蝉声伴夕阳。
缯甲如荼护此台，玉颜憔悴锦帆来。一蹊香草无蜂过，千里空葭有雁回。响屧藓埋丹凤迹，缕衣花变粉蛾灰。谁知子夜歌残日，树满西山似绿苔。
瞬息沿流七里遥，感时回缆木兰桡。高台未变陵兼谷，故国频更市与朝。风散乱云通去驿，雨消残雪助归潮。渔翁近亦无前辈，一个青铜不肯饶。
昔人有意久经营，极望寒芜远更平。三国旆旌群鹊散，六朝楼阁一鸠鸣。雪消晴嶂沉孤垒，风打寒潮入废城。多少怨魂销不尽，草根烧断又还生。
事久销沉只等闲，好将深意递相参。舳舻宵遁谁思忖，裙屐春游自笑谈。西日瘴回迷汉沔，北风波逆上江潭。隔城方唱招魂引，一拍殷勤至再三。
茫茫迂曲度平川，何处孤村近水边。烟护刘琮残壁垒，雨沉黄祖旧楼船。寒沙细拥菰芦地，破陇斜耕苜蓿田。见说去年秋潦后，更无茅屋起炊烟。
幸际清时息五兵，舌顽无处说纵横。蚁封一梦难分别，蜗角千年强鬭争。丹壁邮亭新蜀道，白楼烽戍古邾城。自知夜半徒兴舞，移远寒鸡不使鸣。
夕阳光退杳难凭，欲问江鸥只怨憎。得意举帆烧北岸，伤心流楳锁西陵。雪消蜀货千樯下，风顺吴盐万斛增。且趁一樽相暖热，自非乘醉莫来登。
索居牢落动关心，但觉匆匆岁月侵。无梦不因怜昼静，有怀多是惜春深。草香稚蝶销胡粉，花落蛮鶑变楚金。最是不禁芳树色，能消几日又成阴。
庭下同栽两树梅，一株摇落一株开。无缘春色相亏曲，有分晴光亦往来。雪打枯枝愁汉驿，雨翻雕萼梦荆台。绮窗不断横斜影，犹有东风管碧苔。
衣冠从昔化文身，峻岳当天自有神。秦帝刻碑三十载，越王栖甲五千人。江连云气分南纪，海接星河近北辰。必竟兴亡谁可料，但闻陵谷变飞尘。
天随清调何人继，幸有荒村故宅存。橘上蠹虫应屡变，草间眠鸭尚能言。池亭暮雪兼风起，篱落春潮带雨浑。人啖菊苗终竟别，屠沽犹自不登门。
路才容马尽荒茅，谁识仙人旧钓鳌。流水不随船影断，乱山犹带弹痕高。春烟粉黑重生葑，暮雨灰红半拆桃。今日故宫何处问，东风应长对江涛。
忽地相逢便解颜，况兼终日看青山。精神摘柳哦诗际，标度寻梅集句间。春淡野桥孤艇远，暮寒溪寺一钟闲。匆匆又作经旬别，两处东风各闭关。
远程已过经行处，别有逶迤古道存。寺已寂寥犹有殿，水才穷尽又逢村。一株枯木人分路，十里飞花客过门。必竟悉依生处乐，不知何事别家园。
匆匆宁不恨飘零，转更分岐过别汀。世事总如迂曲路，年华都付短长亭。冢桃褪蘂无人色，社栎盘根作鬼形。心自感伤人岂识，回头犹顾岘山青。
消散羁愁益坦然，况当初暖欲晴天。清溪苔滑重抄纸，浅屋柴香正煮绵。隔水杀鸡祠社土，过桥嘶马入人烟。今朝似觉难忘酒，应更无人笑谪仙。
木落千山怨别离，自知难驻马行蹄。上书季子穷归洛，献赋荀卿老向齐。驿店破旗秋雨细，戍楼残角夕阳低。袖藏秘策君门远，应望中原泣鼓鼙。
波眼沄沄浪复轻，稍苏羁束过清明。倩人觅路先寻酒，久客怀乡始见饧。松下紫芽肥野菜，竹间青叶带山樱。自从一别齐安后，直到今朝始听鶑。
书剑悠悠屡变迁，老谙多故始知天。汗青每愧抛长日，发白无由逐少年。暮雨暗消江岸柳，晓霜初透野池莲。此心悬解何须语，人问惟应一指禅。
自谓别离难会面，如何此地又相寻。往来云物他乡意，轻薄风尘久客心。夜雨泥涂三里郭，夕阳烟火数家林。送君好去加餐饭，莫听哀猿彻晓吟。
竞携书剑去纷纷，谁解登临对日曛。北道荆夔一江下，南朝徐兖二州分。高楼角晓鸣秋雨，远戍烽寒起暮云。莫把寻常望瓜步，恐惊边雁不堪闻。
僧房十日相留恋，为怯生寒未到家。插岸断冰妨荡桨，入檐飞雪助煎茶。香台穴碎逃秋蚁，古殿巢翻失暮鸦。惟有溪梅最禁耐，傍篱争发向阳花。
著书不就便相抛，远向襄州谒故交。里舍千头无旧橘，客程三脊有荒茅。买鱼村渡捐孤剑，沽酒山城解弊袍。双鬓岂堪禁岁月，眼看归鳦又成巢。
时节匆忙过隙驹，可堪岑寂就船居。不禁衰病慵耽酒，无益闲交懒报书。风暖暮田归海燕，雨甜春水上潮鱼。客中自是光阴速，才见新正又月初。
昔年此路达王畿，荒烧畬烟事已非。山向崤函空北望，水随江汉自东归。凄凉坂路征车远，寂寞邮亭候火稀。遥想思乡怨岐路，杜鹃花发鹧鸪飞。
晴江万里绿波来，惆怅君房去不回。秦苑河山归故国，越乡云雨庇荒台。春风一道江蓠绿，落日千峰杜宇哀。欲访钓船无处所，野花如雪满汀开。
飘然久作登临想，才遇名山雨亦游。林尾乱声犹间响，枝头残滴未全收。濯翻野竹从教軃，冲落岩花放出流。欲把姓名书石上，几回拈笔又成休。
衣裳单薄鬓萧骚，独凭危栏首屡搔。出壁乱云分片段，隔江飞雨见丝毫。庭前断续蛩争响，檐外轻便蝶鬭高。多少好山俱在眼，愧无短屐共游遨。
当前滩号西施碛，对碛看秋得句清。五色悬门秦一尉，六经充栋汉诸生。石丛细火团荒砌，野蔓疏金出废城。目送浣沙人去后，又闻街鼓报新晴。
长江淡淡树疏疏，扫却闲庭即故居。虫入暗床频促织，萤穿虚壁屡翻书。破除暮色惟荒菊，荐送秋华有嫩蔬。料得故园分社酒，小苞青橘四腮鲈。
自惭尸素尝多暇，未放秋风变楚颜。一梦别离抛白水，三年端的守青山。野鸡避鹘遮雏去，沙翮衔鱼趁母还。纵有乱愁消遣尽，淡云残日共人闲。
清溪楼阁暮沉沉，不觉登临夜欲深。几处卷帘催酒笛，谁家闭户捣衣砧。一朝野雾三朝湿，十日江天九日阴。暗喜碍人公事少，自来收拾送秋吟。
对港近村俱有路，扁舟倍觉往来频。入秋破褐惟存线，尽日收钱不满缗。远岸冷沙衔坠叶，浅滩寒水卧枯苹。未知行役何时断，纵使更深亦唤人。
吟得诗成若等闲，为吾开尽锦囊斑。不专瘦岛元和末，要且长城大历间。帆入乱潮随涨水，帽冲残雪度危山。从今便少春游伴，才过新正可得还。
芳草渡头猿夜吟，孤舟一系百年心。旧游零落不知数，客路经过空复寻。暮雪关山千里雁，夕阳烟火数家林。明朝叹息东征士，发垢冠欹不欲簪。
自垦屋头三四畦，得闲时复事鉏犁。花粘蛛网碍蜂度，树带鹰巢无雀栖。啸罢半山闻逸响，诗成绝壁见新题。老来定力人难转，菜叶放教流出溪。
衰老逢春能几回，自怜光景赋残梅。齿牙落尽舌犹在，年岁阅多心尚孩。座上麈闲谈客去，手中书堕睡魔来。生平痴绝真堪叹，千古文章水一杯。
云暗初成霰点微，旋闻蔌蔌洒窗扉。最愁南北犬惊吠，兼恐北风鸿退飞。梦锦尚堪裁好句，鬓丝那可织寒衣。拥炉睡思难撑拄，起唤梅花为解围。
曩岁巍冠接俊髦，玄都又种几番桃。山中供奉犹遭谤，泽畔灵均盍赋骚。世事万端常倚仗，丈夫百挫见雄豪。旁人妄指笼中翮，不识冥鸿天宇高。
帝赐琳宫散吏名，寄声黄合谢弓旌。琴招野客持杯听，棋看痴人覆局争。燕颔终当飞食肉，蛾眉最忌美倾城。晴空万里君知不，苍狗白云常变更。
左司声价过韦郎，小却宜盛白玉堂。龙卧密云还不雨，鴂啼众草自无芳。江湖旱地千里赤，淮蜀胡尘十丈黄。持节暂闲宁袖手，为君画策射天狼。
红满芳波绿满蹊，公余无事似幽栖。临池洗砚看鱼跃，对竹坐衙闻鸟啼。胸次九流如镜浄，壁间片锦与花齐。云霄别有清华地，早晚朝车过竹溪。
苔径长年断俗踪，亦无交旧可过从。闲忧颓堕自鉏菜，老尚怪奇惟种松。履破背时翻著袜，诗狂见月乱撞钟。千年陶谢今谁似，恐有山林不易逢。
人物依然元祐中，鶑边系马亦金狨。相君惟忆刘夫子，学士须还儋秃翁。翰苑鹤天双鬓雪，玄都燕麦几春风。老来始得文章力，前有欧公后益公。
玉节来临昔治州，仪曹爽气更横秋。未夸判笔摇山岳，且喜仙槎近斗牛。童拾棠阴前竹马，纱笼寺壁旧银钩。南塘遗稿公新卷，他日人传作话头。
无事看书倦即休，心灵远与古人游。常尊贾岛呼吟佛，盍请刘伶谥醉侯。岁晚庭梅真益友，天寒炉火是重裘。两冬京浙无消息，老磵年来安健不。
身世浮沈莫更论，百年大笑付乾坤。机关鬼面神头戏，岁月风樯阵马奔。时过黄扉俄瘴海，宠衰金屋又长门。人生万事真难料，不若深山无怨恩。
病余顾影瘦崚嶒，阅岁无过白发增。天与聪明减痴福，年侵衰老惜友朋。寻梅废苑霜穿屦，听雁寒窗雪洒灯。追忆旧游如昨日，想君夜梦到西陵。
破衲褴襂两鬓霜，耳边谁管俗雌黄。自骑馿炼推敲字，不与人知安乐方。五柳传中寻靖节，孤桐声里见嵇康。深山敢叹无知己，饥食松花死亦香。
雪曲从来难赏音，无机古路绿苔深。骥寒远放雁为伴，鹤晚未归鸦满林。紫领宽袍笼袖醉，乌纱侧帽掉头吟。公侯多少身名灭，李杜光芒尚至今。
曩岁怀忠扣帝阍，东游未久赦虞翻。流芳千载凛生气，拜赐九河湔泪痕。钓艇带烟飞鹭渚，辔馿冲雪早梅村。虽云冷淡穷生活，刺绣终胜倚市门。
欲离湖边别卜居，每亭随意坐须臾。水漂鱼沫粘花片，风拂蛛丝落露珠。竹阁晚晴山见越，莼乡日暖客游吴。向来和靖高吟地，不记残梅尚几株。
台省群飞竞刺天，琳宫散吏管云烟。长才十月得霜鹘，拙宦三江上水船。身外声名输饮酒，世间屈曲胜巢仙。丈夫功业谁能料，起渭征辽尽暮年。
千骑丛中旧拥旄，丹心犹在鬓萧骚。汉庭重少冯唐老，晋士趋卑张翰高。静看棋枰争胜负，闲驰笔阵寄雄豪。抢榆击水公俱乐，却是旁人叹不遭。
江南春水荻芽青，江北春风鱼上冰。花发正催寒食节，雁归应过永昌陵。骑奴玉辔闲调马，公子锦鞲行臂鹰。曾宿杨州建隆寺，五更吹角鼓腾腾。
前三十万岁已往，后千亿年来无穷。化工团土为愚汉，傀儡牵丝弄老翁。尧桀是非俱蔓草，嬴刘成败等飞鸿。午窗睡起摩双眼，落尽瓶花糁桉红。
京口见君乘早潮，短巾调笑立溪桥。长瓶买酒典孤剑，一夜枕书谈六朝。常恐骑鲸狂捉月，不然跨鹤坐横箫。远公多病宗雷死，惆怅社中人寂寥。
早岁驱驰翰墨场，快如阵马与风樯。自期作佛先灵运，那肯堆钱付窟郎。闲日有僧来乞米，死时无妓共分香。神仙谪堕年期满，应合乘云在帝旁。
投老林间借甑炊，心闲自觉乐无时。生台抛饭暗持咒，山路负薪高诵诗。惜燕常年寻故主，笑人荒冢树穹碑。白头寂寞安吾分，何用黄金铸子期。
自古词人例谪迁，十年无路可栈天。督师上正倚裴相，破贼叔应推谢玄。伏枥骥思沙漠外，脱鞲鹰去碧霄边。僧隟早辱莱公赏，他日牵联得并传。
血战荆江障贼锋，无端谗嗔困英雄。念亲不隔关山梦，忧国常怀畎亩忠。早岁交游今改事，少年豪举晚收功。碧油谈笑多新句，倘值南云寄便鸿。
奏赋长安不遇知，丈夫失意肯生悲。科名自古与风汉，造物至今犹小儿。道在布韦轻将相，时危耕钓隠英奇。渡江亦谒青山不，应念曾公为制碑。
河淮羽骑召兵频，腊月花开暖似春。鬭雀倚风将坠地，长鲸吸海欲生尘。烧红天半无飞鸟，云白山中有隠人。回首南园旧城阙，断烟荒树更伤神。
小筑林间憩倦游，莫年幽事胜西州。松阴猿啸闲行药，日夕鸦归独倚楼。山色齐奴开步障，叶声楚客赋悲秋。一生不晓樊川意，刚把诗方万户侯。
奇事浑无俗事稠，扫除一榻梦沧洲。草虫呢呢儿女语，风蝶翩翩公子流。烟雨楼台六朝寺，图书鸡犬五湖舟。少年伴祇孤筇在，时复相从说旧游。
一住京华能几日，故山欲去值春寒。石坛经雨草生遍，庭果落阶鸟啄残。云表鹤声朝返佩，林间虹气夜开丹。仙家缩地寻常事，试与思归倦客看。
壮不封侯老背时，云山得意合忘归。思鱼不肯歌长铗，射虎犹堪著短衣。椽笔枉将修野史，阵图少试解棋围。元龙心事应如许，何日相逢语入微。
双眼常时看屋椽，从来不结俗人缘。早年曾悟出师表，晚岁始参齐物篇。魔垒孤军降百万，诗坛一首当三千。清溪结得茆庵未，闲欲寻君共泛船。
诗卷前年手自携，秋风客路易东西。游淮战士看飞锡，渡海神鱼惊照犀。故国身归疑化鹤，深山睡稳厌闻鸡。一生结友皆奇衲，难得如君无町畦。
晚睡初醒月上阶，远村何处笛声哀。霜凋陇岸有梅破，雪隔炎洲无雁来。旧隠青山犹在梦，故交白骨已生苔。欲谈往事无人共，自拥寒炉自画灰。
枫叶芦花满目秋，倚筇那复少年游。眼看桑海梦相似，骨瘗匡庐心始休。万里霜天孤唳鹤，五湖烟水一身鸥。君看清绝无攀处，著得尘埃半点不。
一宿城𬮱便忆归，云林长恐与心违。真金化得终无药，脱粟空时尚有薇。野雀避鹰巢竹栋，樵童背日睡蓑衣。近闻谷口梅花发，病拟搘筇下翠微。
年年散粟出朱门，狗盗鸡鸣总受恩。空有玉棺归碧落，更无红粉哭黄昏。遍行苔藓寻陈迹，拟倩梅花招醉魂。常恐丘原千载后，不生荆棘长兰荪。
草没亭台不见踪，故交掩泪立寒风。食鱼客去余空馆，放鹤童归弃旧笼。病悟前书藏夏口，死留好句在江东。徐陵元是麒麟种，天上应须见宝公。
远游少负长卿才，晚亦乘车衣锦回。正喜瘴溪鳄移去，又惊辽海鹤归来。秘书入社花簪帽，宾客分司酒满杯。莫怪一麾不辞远，吟诗要上郁孤台。
竹笼盛来露未干，试尝数颗已无酸。味同楚水赤萍实，色比韩郎金弹丸。委地儿童难识价，经霜桃李不同盘。缄题寄去非无意，相约交情到岁寒。
学问渊源汲绠深，逢时肯作子光喑。平泉旧圃多奇石，栗里闲居只素琴。终竟封侯凭燕颔，莫夸对客割牛心。向来谢傅游山伴，尚有白头支道林。
碧落仙人上界还，手携奎壁下天关。百年第宅复金盏，万卷图书围玉山。霜压老槐龙卧壑，春催红药凤衔环。时危报主诗人志，好爱苍生莫爱闲。
词源本本自欧苏，胸次湖江跨楚吴。纵未押班坐鸱合，亦须开府佩麟符。拂衣太华今无放，卜筑中条昔有图。久矣笙竽喧众耳，新声待奏凤将雏。
齐楼梁殿黍离离，王气潜随斗柄移。秋雨狐藏宫井树，夕阳鸦立御园枝。诗人闲管江家宅，宰相偏嫌蔡充儿。青史鬼雄元不死，归来化鹤有谁知。
国号仓皇更几回，昔人事往后人哀。相赓璧月词千阕，帝劝长星酒一杯。春草不怜同泰废，晓钟犹是景阳来。陵荒玉椀无踪迹，寒食梨花依旧开。
楚柁吴樯兴未休，好山谢事要闲游。常憎驽马恋栈豆，今见苍鹰掣臂鞲。岁晚老松无伴侣，天寒落叶正飕飗。人间果是风堪御，却欲携君遍九州。
铃斋去岁念民饥，鬓雪凋疏带减围。史册千年循吏少，江湖万里散人归。儿童不信夷齐溷，党论尝攻韩范非。临别祝公坚晚节，受恩何敢望留衣。
峨冠人避柏台骢，弭节光分泽国龙。应似鲜于福京左，还同司马过临邛。风生廉按清南峤，冰解将输佐大农。拈起瓣香说无极，千年道统继儒宗。
槛外江流知几霜，烦君著语吊滕王。琴中谁识啼乌曲，酒后任称司马狂。阁序尚留唐篆刻，剑光何预晋兴亡。此行遍览遗踪了，历有征书出建章。
渡江诸老尽兰荪，当日琳琅照一门。龙去难寻神剑迹，鹤归犹记旧巢痕。百年阀阅须关念，五里松楸易断魂。京浙故人无恙不，相逢记为问寒温。
夜冷萤窗书倦看，解鞍南去路漫漫。霜干处士梅花圃，日照先生苜蓿盘。乞米剩堪供鹤料，钓鳌重怕坏鱼竿。何当着意抛妻子，共入深山学养丹。
曩赋登楼望故乡，边淮十丈战尘黄。已闻淝水返朱序，亦说汉庭怜孝章。千载青编如属国，一麾白发出炎荒。山林朝市终殊路，只待除书慰别肠。
借得茆斋傍涧泉，新年乐事胜常年。诗逢得意犹藏稿，琴畏知音自断弦。鲸浪粘天思渡海，狼烽照夜忆游边。崄途试尽身犹在，来共看云听雨眠。
暑退江城又素秋，想因怀土亦登楼。兰香盍称骚人佩，萱草难忘志士忧。纸上雕虫真害道，山中射虎胜封侯。四方弧矢男儿事，慎勿悲伤念少游。
柳公遗迹留芳扁，一度摩挲一叹嗟。佛阁僧居如穴蚁，梵编虫蠹失惊蛇。文占天上奎星聚，语到宵中斗柄斜。老衲畏寒仍戒酒，不能伴客赋梅花。
闲携竹杖过横塘，碧藕无花叶更香。斋后随僧同洗钵，醉中得句旋投囊。鱼沈似厌池光静，禽语如欣树影凉。更欲招邀鸥鹭伴，菰蒲深处共平章。
万马群中一马骢，击奸白简尚生风。衣冠南纪瞻鸣凤，云雨东山起卧龙。台阁难招真铁壁，林泉未隠且金狨。拥旄前有莆阳蔡，相继名齐石鼓峰。
袖里明珠思暗投，衰颓未敢学伊优。座谈宁受鬼擘口，舟滞不嫌风打头。凤去麟亡千载远，蜗争蚁鬭几时休。百年等死分前后，说与髯兄一笑不。
俗客敲门以病辞，拥炉时复撚吟髭。雀栖梅日印孤影，蛛去檐风吹断丝。旧友渐稀增感慨，良辰易过莫寻思。六年世态看差熟，惟有青山无变姿。
徂岁忙如电后雷，新年又下急符催。雪将解舞絮夸柳，春遣先锋花付梅。窗白看书俄晻霭，炉红炙手倏寒灰。凭栏大笑无人会，瞥尔晴空一鸟来。
门径莓苔古意深，闭门懒复事参寻。棋图静见孙吴法，樵唱真闻韶濩音。米尽有方烹白石，丹灵无意化黄金。花飞又是春将莫，小复风前拥鼻吟。
每共樵翁采药归，晚晴荷锸又相随。行逢流水便乘犊，坐到烂柯因看棋。鸟踏高枝收坠果，人耕古冢得残碑。远公幸自逃名好，何必栽莲诳小儿。
首夏山中风物和，不妨老子小婆娑。竹亭晴坐燕泥少，花迳晓行蛛网多。云表危峰干北斗，道傍古树识东坡。匡庐深处堪归隠，岁月澜翻奈老何。
邦侯光价擅文场，密印心胸书传香。鸣鹿载歌苹野什，骄骅群跨杏园芳。阳春有脚葭吹管，生意无边柳著行。已报主人环玉立，与观宾句递春坊。
儒宫新创俯青溪，上挹魁躔踵旧规。鹗荐联名充赋日，龙飞亲策采言时。指迷承学云中路，珍重贤侯席上诗。只有梅花知此意，东君着眼是先期。
圣朝天子荐临轩，嘉与愚臣究本原。天地两间扶景运，唐虞三代印微言。惭无一德酬清问，猥玷初班误圣恩。一节誓坚忠与孝，立身端不负乾坤。
衮衣日月炳当轩，光逮刍荛采众言。内外修攘明治体，忧勤终始养心源。英髦瑞列霜中干，治化春回雪里根。愿溥需云苏物槁，九垓滂沛洽君恩。
明庭亲策广搜贤，识治朋来谊少年。肆秩琼林宾燕衎，载颁宝画宠光延。此时礼乐三千字，他日丹青数百篇。蝼蚁怀忠赓帝咏，相先事业誓神仙。
圣明钦恤重皋陶，一日飞星五使轺。方幸蓬山陪末属，遽瞻英簜隔层霄。谆谆天语扶邦计，念念民生弼教条。轻重适权孚简眷，金鸡山色谶鸡翘。
丹墀密勿对尧言，忠款拳拳实恋轩。帝学缉熙方显行，圣心左右已逢原。光昭宝画敷明训，仪侈琼林匝异恩。百拜赓歌天日皎，报君惟有此心存。
温温中旨肃传宣，鲁语书陈诵说专。圣意聿宗伊洛训，愚臣谨绎考亭编。寸心普物根源地，百拜承颜咫尺天。尧舜吾君持所学，敢陈他道对王前。
躬承清问及年丰，蚕麦今还与旧同。稼穑艰难周圣虑，农桑劝课即田功。志民深闵僖公雨，勤业犹存豳国风。恳恳召和关主德，我皇心直与天通。
清和时候玉堂宣，愚亦何人厕讲筵。但觉梦回深夜爽，不知身在九霄眠。志裨君德从容地，恋切宸恩咫尺天。愿散辉光烛幽隠，肯专荣耀贲金莲。
粉署窗前小竹林，子孙蛰蛰得春深。土膏肥迸苍龙角，地发抽迟紫玉簪。檐近十分饶宿溜，墙高终日硋层阴。南风昨夜阳和透，放出参天劲节森。
玉堂窗外小池深，香雾朝浮花气沈。树杪亭亭鸦点墨，萍根发发鲤跳金。中涵一勺渊泉定，上有九重天日临。充广恩波无尽意，敢渝洁白寸丹心。
愚生何幸圣明遭，官府宫墙上界高。冰雪身心参宿列，日星条令揭天曹。二南美意存周召，九德淳风慨禹皋。我亦空餐惭汝士，谆谆惟切痛民膏。
炎方典礼始郊迎，夜宿铨闱暑气清。万物洪纤俱夏长，九天宽大遍春生。眼明剔蠹牙签滑，手倦驱蚊玉箑轻。我自黑甜深帐稳，不容形遁晓窗明。
天遣溪山付客星，翠屏中界玉澄泓。无边潇洒寸心远，有分登临双眼明。浄洗胸中参范老，细于诗里勘元英。千年相望神相入，一脉清风要主盟。
主静非专在静时，至于动处亦随之。圣贤学问惟知止，敬义工夫要夹持。所养勿忘由勿助，其中何虑又何思。莫教鹘突名轩意，物诱情迁几坐驰。
愚山山上谪仙徒，到底真愚却不愚。山色长供诗料富，山居赢得俗尘无。逍遥天地南华子，隠约箪瓢陋巷癯。定力不同山不改，一生双眼不渠孤。
见说庭阶玉树芳，薰教书史郁心香。郤诜林峙应难并，燕窦枝繁未足方。莫羡三槐森巨府，且看三桂列华堂。多闻直谅成三益，松竹梅花共雪霜。
平分风月两悠哉，胜践春浓花未摧。萧寺适今重建阁，兰亭怀古共流杯。典型二老溪山重，唱咏诸公今日开。惭我枯肠元蹇涩，底教头上片云催。
闻说精蓝颇壮哉，天教杰栋起崔嵬。檐前山色呈螺髻，槛外溪光献玉杯。对景自应双眼豁，忧时应得笑颜开。唤回忠定遗芳躅，衮衮云霄步武催。
彼美前修亦伟哉，岿然风雨不能摧。人新人古怀斯阁，春去春来付一杯。游兴漫随流水去，衰眸长对好山开。销凝往事凭栏久，杜宇一声烟际催。
彊支疲薾此跻攀，屈指曾游十载间。方丈喜添千佛阁，双眸陟豁四围山。可无可有僧衣钵，随得随供佛面颜。门外雪深知几许，只消透得个重关。
审是须防自是偏，四通八达路平平。伊周孔孟是心一，尧舜汤文是道传。善恶正邪书里月，行藏用舍性中天。圣贤万语千言订，个字来从太极先。
三才中立囿形均，昧者拘拘利乃身。不道有身皆有血，岂应知我不知人。其间一物容亏性，是即四肢顽不仁。洞洞八荒皆我闼，豁然窥见等天真。
念佛直须参佛透，看经容易悟经难。声音未必如来见，盂钵长教岭上观。了得贪嗔痴一集，更超戒定慧三般。祖师食尽人间蔗，千古留楂咬嚼看。
清泉白石诱登临，净瞰轩窗竹一林。隽永如君真有味，膏肓和我不须针。流行坎止人难必，果育蒙亨力要深。一笑相逢邀一勺，喜渠介洁似侬心。
春风行李万篇诗，明月归舟几片碑。千载岫云佳话柄，两年怀玉淡生涯。已闻北阙飞丹诏，早趁南薰度赤墀。历历口开天下事，直声元是九重知。
八年于外与民宜，遍历穹台阃又麾。襟度乾坤无忤物，鬓髯霜雪却缘谁。宽平到底人怀去，廉靖如初帝简知。受善如流闻义勇，真诚端以古求之。
人言禹会即当涂，上曰芜湖抵鉴湖。姑少副公求去尔，匪伊有诏盍归乎。知心霜月浑无滓，回首春风定与俱。惭愧蓬莱宾客后，愿言陪侍入天衢。
盟缔慈恩十四年，匆匆话别戍梅仙。便家泽国冰溪壤，得庇皇华刺史天。事到直须行己志，官卑最喜近氓编。许多静定清修力，警戒声名企昔贤。
魁耀来从古赤城，三年冰水一般清。莲池婉婉中流砥，米廪行行要路程。悟主谠言须启沃，康时伟业待恢宏。却惭疏窳深知遇，别后音书等弟兄。
客有携来端水珉，天然中界玉圭形。送君早入薇垣紫，结札先登藜阁青。要看濡毫香典籍，直须提笔福生灵。端凝正笏如山立，匪石斯心社稷经。
天上玉堂辞宠荣，却持玉节按江城。惟刑之恤民心悦，不怒而威吏胆惊。有脚春来陶化日，无心云出雨苍生。个中运量常提醒，元气循环昼夜行。
福星分野大江东，道味蓬山聚话中。漠漠暮云诗兴感，依依何日酒樽同。虚心无我爰咨度，养气知言协粹冲。望切衮归基宥密，可能无梦到周公。
世道圆通更直方，松阴庭院亦声光。眼明英簜公题品，身入芙蓉婉赞襄。田里叹愁从此达，公私幽枉待君扬。更烦好斡东君造，一道奸贪凛雪霜。
点勘窗前昼景舒，豁人双眼绿阴敷。明方寸地通三极，会一理中该万殊。静体阳工生意思，密融心匠活工夫。丁宁后会秋风鹗，万里青冥是坦涂。
中朝耆旧半沦亡，忧爱胡为𤱶亩忘。我病不禁心痛折，天灾惟有涕流滂。救时议论须知体，医国文章要识方。期子声名相照映，好风天际雁成行。
介石翁来契所思，骚吟风雅尽追随。庾清鲍逸可无酒，岛瘦郊寒只有诗。原不染尘圭窦适，未能忘世璧雍驰。赋违恰限江天雪，说向梅花心事知。
满门贤粹鹗横秋，文藻如君行愈修。道本虚灵天内有，学于平实地中求。坚凝力量诚无息，收敛精神外不浮。充养腴丰随用显，大而敦化小川流。
近代骚人咏性情，随心而发自分明。吐吞风月咽喉爽，咀嚼江山齿颊清。溪邑近闻工比兴，君诗端可派宗盟。马头雪絮吟鞭快，好办佳篇奏集英。
至诚之道可前知，知命如君亦甚奇。二十八星轮指掌，两三年事印蓍龟。春来春去元无尽，花落花开自有时。门外青山知此意，只教松柏镇如斯。
相逢未纵谈天口，开口便教侬赋诗。我语只堪供覆瓿，子行聊赠若为资。忘忧对草闲供咏，溅泪看花重感时。何日重来当刮目，只谈风月得舒眉。
歆艳清朝作贵官，人人都把命来看。未言造化穷天理，且据干支铺卦盘。富贵热中从古有，功名向上每才难。荣枯勘破花开落，始识霜松自岁寒。
烂柯山客命能知，人事更番一局棋。甜卦易穷行苦卦，此时相语验他时。穷通任理胡不可，灾福缘人要自持。我老只堪渔钓隠，衰慵梦不到苍姬。
谭天玄彻李成斋，豫讯东风著早梅。自昔不离三正备，谓予带得五行来。穷通于我何加者，演测如君亦伟哉。说到常人难说处，灵台湛处现星台。
至矣前人惠后人，爱之无不用吾情。寸心千虑规前定，六世一门家太平。愈久愈教同保守，不容不念始经营。业为可继宜休养，夜夜春雷鼻息鸣。
每慨人无善后图，荡然家检亦何疏。眼前漫不知由己，身后谁能管得渠。喜见双溪今轨范，更绵一脉古诗书。了知斯聚更斯义，散及宗枝广义居。
家传山谷旧簪缨，志业刚豪早有声。二子学文能绍志，一官拜命竟辞荣。琴斋不听惊人语，钺阃空留荐剡名。借问松坡谁是主，疏梅淡月两凄清。
壮岁能官不厌卑，怆怀霜露蚤知几。扣其学问中心得，如此典型今代希。天子诏之坚逊避，朝端达者夙瞻依。甲辰重晤言前定，痛述生平泪忍挥。
泣别监州隔死生，薄云兹义更何人。草青彭蠡湖边晓，花满江郎峰畔春。每慨共官惟气直，略无词组不情真。西芹香火家家意，所欠笺天泽徙薪。
魁望西来职秘丘，年家托好叙绸缪。身为僚友两三月，公肃皇华百八州。列纬载班清剧耀，高风遽勇急中流。讣闻落晚呼天咽，涕泗交颐重所忧。
一门孝友古难为，坚苦端凝更自持。如此典型今代少，粹然言论满朝推。若人已矣嗟何及，魂气信乎无不之。楚水芗溪生死地，英灵上诉九原知。
鼓角声中璧月光，竹舆十里绕横塘。碧摇仙子凌波袜，红散天丝织锦裳。仿佛若耶溪上路，栖迷太华井边凉。入城不觉东方白，吹散一身风露香。
荒居雨醒已昏黄，败壁张灯四散光。相待村炊同坐久，更陪幽梦入更长。屋头鸡唱惊孤枕，门外马嘶催晓装。僮仆告行吾亦去，空房留尔重凄凉。
倦倚阑干小院东，蜘蛛惊雀堕虚空。细看缕缕挂枝上，旋复丝丝收腹中。偶尔得生诚险道，幸而不堕赖无风。如何薄相才安迹，便欲经营网众虫。
骈罗瑟玉尽珍材，须女辉躔色为开。并合郑乡如旦月，铿宏唐律过春雷。共惊高义摩云表，定上夷庚握斗魁。鹏鷃逍遥俱有适，亨衢端是匝天回。
计偕方此愧非材，先达仍劳绮席开。已喜抠衣披密雾，还将雅什助惊雷。定须劲翮摩云舞，各是清班重哲魁。任昉龙门如细许，直须早早借春回。
根荄七窍倍玲珑，产尔亭亭曲渚风。勇退霞衣香故在，骈生玉子味仍钟。人言太华标奇种，藕大如船想碧蓬。何待非常夸世俗，祇今盘露已能秾。
冰雪胸怀七泽姿，纤纤舞袖学双飞。袢襟应念人间世，灌顶何如山上芝。荷叶巧偷鹦鹉背，莼丝密缀燕雏衣。回塘相伴薰风里，争看胭脂黛绿施。
明珠久合蚌中生，何事鸿头亦炳灵。襟护重重殊袭复，星分颗颗倍晶明。一车奇谤嗟成误，十斛平量换合成。珍重樱桃樊素口，致渠磊落更歌声。
朝家遵养自三宗，一旦吾皇定一戎。近事长庚偏入月，清诗太白又先功。天声地界光今古，帝邑王京共会同。延喜楼前新冠带，应多黄发颂归忠。
伦魁玉季乐群英，更有新醅属步兵。饫勉茂才争贾勇，尽从击楫不留行。共酬露冕吹铙意，好近毡书淡墨荣。北海清樽今劝驾，梦回池草倍知名。
此翁日日对修竹，竹上风清心亦清。高节有常原自劲，中虚无物本来成。美淇君子诗为咏，贯岁圣人礼作盟。林里七贤真浪迹，怜君不慕七贤名。
岁月蹉跎六十乘，嗟予德业竟何能。善无一得过恒有，力尽千般志尚弘。学易一编终法孔，反身三省死如曾。漫嘲吾老成衰朽，定举全仁重任胜。
试携杖屦作山行，一夜秋风桂子生。犀曳千章稠黛绿，鹅兼万点簇云英。长哦宾客珠玑句，敬仰濂溪日月名。我亦黄尘吹鬓者，频来心迹觉双清。
天戈一指迅雷轰，涌雪公应记洗兵。伊洛风烟想如旧，江淮草木转知名。争先识面今裴度，孰与论心昔孔明。文水万家惟击壤，得无军饷尽归耕。
薄宦尘埃易满襟，问盟犹喜盍朋簪。只今风月一杯酒，他日云山千里心。杨柳阴疏秋馆静，芙蓉香冷暮江深。潮回一信西兴渡，为寄相思别后吟。
修篁曲折绕墙东，风景辋川孰与同。过雨凉生千树外，乱山青入一楼中。高人尔日联吟社，逐客当年作寓公。别后新诗又多少，双鱼应许寄邮筒。
曾访神仙岩洞来，人言伟观似天台。藤萝足下猿猱啸，钟鼓声边日月开。灯续佛光凝紫翠，云将蜃气作楼台。最怜贯石神龙尾，犹带天东雨露回。
薝卜花中燕子飞，旌旗小队到招提。客车陆续毡重席，僧馔雍客藿间藜。文奕已先元墅夺，诗坛渐压鲁山低。归来醉步谁扶杖，月在牛栏西复西。
不寐中宵发叹歌，无闻见恶竟如何。堪嗟岁月蹉跎久，却悔尘寰错误多。事业分明卑管晏，源流直上接丘轲。衰颜皓发雄心在，蓄艾从今起宿疴。
朱陆豪雄夙所钦，本仁祖义浑同心。高明顿足先登岸，邃密为山渐到岑。易简支离争诮切，禅关俗学互浮沉。撑眉拏眼来葱岭，公论昭明在古今。
洞天杳杳白云低，古木丛阴路欲迷。昼永并无人迹混，夜深惟有鸟声啼。雨昏草色寒侵院，风入松声响乱溪。隔宿寻幽心未惬，马回山下日将西。
露冷风高天气清，中秋月色更分明。扪怀永夜心同照，抱膝孤灯兴自倾。漏尽欣无尘客坐，钟鸣恍有老仙迎。归来最爱天机静，莫遣纷纷混世情。
院静秋深昼掩扉，倦游园圃坐忘归。休惊白发催颜瘦，且看黄鹂绕树飞。翠竹受风生远韵，碧梧竟夕含清晖。此间标格谁能会，唯有孤星入少微。
伊轧篮舆拂面风，桃花倚路笑相逢。鶑鶑交啭春榆密，燕燕于飞烟树浓。日午暂休欹客枕，年饥忽喜听村舂。乡音到耳知家近，尚及锄犂伴老农。
几年西戍暂归田，又向澄江买去船。剑阁山峦雄蔽日，昆明池水阔浮天。故园此际同明月，蛮域明朝隔瘴烟。此去须期剿胡虏，丈夫勋业在安边。
事业诸公鬭长雄，谫才惟愿课田功。谁知弦管江南地，渐有弓刀塞北风。大狝未须搜猛兽，先驱聊用习骄骢。还知武备资文事，要在人心可即戎。
半勺兰膏暖焰生，恍疑赤壁夜鏖兵。骑乘猛燎奔驰疾，人运长枪转战轻。旗影静移云母帐，剑铓微掣水晶营。何人幻此圆机妙，独向元宵策美名。
何年神物为堙幽，时见虹光射斗牛。出匣试来霜刃暗，倚天立处土花浮。䴙膏新淬冰泉洁，锦带横悬鬼魅愁。不是张华能博物，黄尘满眼欲何求。
直殿风流间世才，乞恩监郡筑高台。杖游便觉开怀抱，石甃何须辟草莱。奎壁九重文运焕，烟峦千里画图开。爱山必欲斯民爱，沛泽行看早晚来。
凛凛清规百世师，功名仅见奉天时。忠谋任起奸邪忌，感泣宁无士卒思。落日桑榆存旧迹，西风芦苇护荒祠。忠宣流落何遗恨，留得良方与后医。
鄮山深处古明州，新有江南客倚楼。凤阙天连便望日，蛟门海晏不惊秋。头颅已迫残年景，身口聊为卒岁谋。萧飒西风吹败叶，满眶清泪自难收。
当年脱却戏衫回，又被官差唤出来。疾恶念轻缘练历，好名心懒为衰摧。莫愁白发家千里，且对黄花酒一杯。信美江山非我土，倚空凝𥩟更徘徊。
八年两唤浙江船，吴越青山相对妍。长愧主恩难报答，不知人事几推迁。香浮菊桂秋将暮，景迫桑榆岁可怜。荒县今宵孤馆梦，四千里外楚云边。
丁年曾授此东州，恳恳笺天得罢休。七上八下忽九闰，十洲三岛终一游。人言官贵体当重，自笑儿痴病未瘳。只为君恩深莫报，明年春尽得归不。
门槌拍板久收藏，又向棚头弄一场。束缚冠裳新上舍，经营粥饭旧街方。乱鸦啼处客回首，落雁声边人断肠。堆案文书销永日，谁云燕寝凝清香。
诸儿怜我太焦熬，我把真机告汝曹。外白内黄常抱守，出朱入墨任纷挠。治齐固有曹参逸，理蜀宁无诸葛劳。毕竟食焉而怠事，天刑人祸恐难逃。
内江外海四周围，正是绸缪户牖时。北瞰登莱山不碍，东渐倭丽汛难期。未须鹞鹢增威势，已觉狌鼯受指麾。敢谓虚名弹压得，多应一念老天知。
豢成凋郡力难任，雪上加霜两鬓侵。四五更头猿鹤梦，数千里外鹡鸰心。老来倍觉光阴促，休去方知意味深。陶白邵诗消遣具，晚窗无事且微吟。
面拥旌旗鼓乐随，谁知锦被裹疮痍。吏那秋敛充春赋，兵待朝输作暮炊。缩手判支穷措大，攒眉书准老沙弥。此是履翁新活计，雁书多报故人知。
黄竹歌中百姓欢，去天近处雪花干。蔡洄事业方归度，剡曲风流欲访安。便觉光辉生万里，定知润泽被三韩。衰颓老守煨残芋，白战犹堪上将坛。
玄冥去岁失其官，今岁谁云补过难。谢院撒盐飞琐琐，隋堤翦帛散戋戋。檐储宿肉喧山鹊，路没遗踪走野豻。管取明年书大有，饱抄云子饭加餐。
黑风翦水作瑰琦，散落人闲贱似泥。万象直教还朴素，千岐何幸尽平夷。征人奔路昏投店，戍士乘城夜守陴。不识艰难惟党二，销金帐底饮羔儿。
夜深如水泼衣衾，晓看皑皑冒碧岑。以洁藏污窥物理，由仁行义见天心。但教南亩多呈瑞，何必东夷屡献琛。麦熟吾时归印绶，不能者止念周任。
雷使巡行遍五方，夹秋不怕旱为殃。人闲祥瑞三伏雨，枕上吟哦终夕凉。已卜晚青催出穗，且将早赤急舂粮。有司不损应言损，随分蠲租助盖藏。
莫嫌暴涷势如喷，此是家家老饭盆。雨足蛟龙应得谢，秋登鸡犬亦蒙恩。频年已喜稼无贼，今岁尤欣禾有孙。回首江南田谷口，西风飒飒倍消魂。
行雨龙公屡易方，魃妖谁敢扇余殃。田畴接得三年熟，枕簟供来几夜凉。更喜征夫无减灶，定应行旅不赍粮。寄声鄞土黄承事，有粟何须更窖藏。
不假焦仙把酒喷，须臾澍雨若翻盆。官应可了劭农事，天岂终悭及物恩。无复绝粮忧鲁叟，何须进食念王孙。只愁撩得秋声动，老客他乡易断魂。
九天膏泽沛群方，尽扫螟蝗蝥𧎬殃。即刻焦烦成爽垲，何时繁富换荒凉。涤场定是多遗秉，栖亩爰知有剩粮。却笑荜门穷措大，瓶罂脱粟正深藏。
神虬卷水向空喷，沟浍充盈到盎盆。天上只消些少力，人闲知受几多恩。江沱乐意鱼夫妇，淇澳生涯龙子孙。无限槁枯皆被泽，阿香一击尚惊魂。
赤米炊香两鼻喷，白盐不用置牢盆。家家已了收藏计，物物何知造化恩。衣褐宽来姑唤妇，垣墉补处祖将孙。江乡此际鸡豚社，俚舞村歌入梦魂。
先生粗有辟邪方，不怕𫚋鱼解降殃。今雨收功真溥博，早秋得势已凄凉。豳场栗栗方登谷，汉甬陈陈可峙粮。此是边筹居第一，贾生表饵且韬藏。
床头酒熟气烝喷，嘉饭何妨置瓦盆。醉饱不知身世事，思量难报后皇恩。垂髫牧子行牵父，戴白山翁坐拥孙。却笑东征西讨客，龙堆万里欲飞魂。
古佛炉前一炷香，神龙夭矫挂空苍。人闲祥瑞六月雨，枕上吟哦终夕凉。不待白渠纷畚锸，俄惊赤卤屹仓箱。自惭太守无功德，帝力惟知荷圣皇。
西抹东涂老不禁，芙蓉洲畔更浮沈。数茎半黑半丝发，一寸忧晴忧雨心。乌糤且欣将淅玉，红莲何翅已抽簪。小臣献谷秋尝了，深密山林可访寻。
晚上危楼望碧岑，云烟开阖弄晴阴。见前鸥鹭移心法，何处鸱枭过耳音。好雨十分催暑驾，凉风一宿动秋砧。谁怜老子思乡泪，滴向鄞江未是深。
热恼烦蒸正不禁，火轮忽向半空沈。屯中信有云雷象，复处方知天地心。便拟新秋先上印，何须晚岁始投簪。江山信美非吾土，栗里时从蝶梦寻。
雨脚如奔冒远岑，须臾六合变层阴。坐回物物昭苏意，想见村村喜笑音。翁诧稻粱营米栈，妇思裘褐拂衣砧。定知一熟酬诸愿，击壤歌中此感深。
雨缶云瓶剖阿香，弥漫何处辨玄苍。衰翁憔悴忧三伏，古佛慈悲赐一凉。但愿有缘乘款段，岂应无梦驾偏箱。西风谷口秋田熟，休问奇章与赞皇。
虬龙未必要呵禁，久暍无缘便陆沈。未遂明农归老计，且宽忧国愿丰心。披襟雅称琉璃簟，散发何销玳瑁簪。只怕门前多褦襶，文书衔袖苦相寻。
电掣金蛇跨列岑，秋阳翕忽转秋阴。俄惊石鼓无停响，坐听檐花不断音。玉秫已堪供瓮酿，紫螯渐可付庖砧。一年好处相将近，分外乡情此际深。
园林过雨宿荷香，犹挂轻𦈌佩水苍。老去只应休去好，秋来方是晚来凉。倦翎网已离三面，病颡车难服两箱。多幸时和岁丰美，只将心念报虚皇。
背人岁月苦难禁，乌兔相追互起沈。点检平生如梦事，保全晚节是真心。围腰减削那胜带，种发萧疏不上簪。久悟盈虚消息理，香山莲社拟追寻。
北岑飞雨过南岑，远嶂晴明近嶂阴。老桧婆娑方午色，孤桐摇落忽秋音。庭稀雁鹜飞符檄，海绝鲸鲵伏斧砧。此是老臣聊报国，仁声敢谓入人深。
暗云泼雨土生香，不假琮黄与璧苍。天道从来关感应，人闲此际换炎凉。青灯可近聊凭案，缃帙堪翻谩启箱。窗外候虫声更急，坐看斜月照堂皇。
痴风盲雨骤难禁，撼壁掀窗夜向沈。百种已灰当世念，一团都是故乡心。伏𫛪扑堕床头幔，饥鼠衔翻镜上簪。闲打无为坐空寂，谯楼五鼓已侵寻。
家家获稻积如岑，不问山椒与谷阴。沽去村醪醽醁味，吹来陇笛筦弦音。𫗦儿喜笑迎郎罢，馌妇讙欣就藁砧。雨玉雨珠无此景，须知造物用情深。
午窗随分理残香，扫地关门付小苍。连夜月无昨夜色，今朝雨有几朝凉。白头凝望家千里，黄耳寄归书一箱。遍问西畴全熟否，还乡百口免忧皇。
毋烦符祝不祥禁，并遣商羊旱魃沈。自诡何关太守力，谁知最切老婆心。苦身见说汤诛发，沾体曾闻禹堕簪。干溢两无年大有，君王德泽海千寻。
云霾几日障危岑，户牖绸缪要背阴。又是撩空孤雁唳，那堪穴壁乱蛩音。潘郎寂寞嗟轻箑，楚女凄凉起断砧。大抵人生嫌老大，一回秋思一回深。
鼻观初闻九里香，小山幽桂老尤苍。纵然有少残零热，自是无缘顿段凉。似觉衣襦嫌楚葛，便教床榻卷巴箱。虬龙雨足当休谢，谁与飞笺叩玉皇。
颓年寒暑不能禁，休较玄枵与实沈。自古难销儿辈口，从来幸契老天心。农登稼穑多储宝，盗息萑蒲罕窃簪。持此效君强曝背，庶几三径许归寻。
阑干小倚望遥岑，晓霁朝朝换午阴。越鹜已收天外影，吴鸠尚带雨中音。海濒客子秋衔袖，塞上征人夜拊砧。都是一般无意绪，闵劳争柰主恩深。
饭抄云子得能香，秋赛村村答上苍。雀集田畴营宿饱，牛闲篱落卧新凉。栖栖底用干邻粟，翼翼惟应咏我箱。一稔居然宽百虑，不须禹稷更皇皇。
残暑如烝尚不禁，坐邻三鼓斗杓沈。雨调可是月离毕，时熟元来岁在心。筋力不堪凭几案，头颅惟便卸冠簪。呼童火燎焦冥种，投隙藏虚未易寻。
砾石何分埠与岑，神功且幸景多阴。愿闻庆义空中语，喜听子期岩下音。南圃壁悬居士杖，西邻床撼女郎砧。消磨乡思凭杯酒，力不能任莫放深。
何消黍稷荐馨香，三尺擡头即昊苍。雨缶决来如此溢，风车输与自然凉。问他金玉堆成坞，更使珠玑积在箱。逢却年饥堪煮否，移民移粟定旁皇。
倒瓮翻盆势莫禁，旱滩焦碛尽低沈。定知此喜非常喜，只是将心去比心。人乐和丰方卖剑，谁贪遗滞忽亡簪。村翁曳杖前山去，丁祝孙来酒户寻。
家乡千里隔千岑，想见飞鸣鹤在阴。留滞又烦山寄檄，平安且幸竹传音。谩夸斋静香凝寝，但觉檐高响发砧。若把悲愁情绪较，蚤秋不似暮秋深。
江南九月菊花香，猎子牵黄与臂苍。岁幸丰登连楚越，地非硗薄比渠凉。雨收甘泽归三印，雷敛神功入五箱。作解工夫都了毕，不须赤子更回皇。
喜极夫何恨不禁，五更霜角夜声沈。滴残塞北征夫泪，点碎江南游子心。久客情怀愁似织，休官时候梦非簪。宝陀老子相怜否，苦海应援绠万寻。
览辉仪凤下高岑，有道朝廷夬决阴。宣室礼成熙洽象，明堂乐奏治安音。嘉祥已庆连金颖，盛事还祈献石砧。只道太平无以报，谁知尧德舜功深。
朝廷差下劝农官，同向郊原点检看。场圃事兴杷扒穴，田畴功毕桔槔残。上租郎主丘丘定，输米官司粒粒干。虽是太平今有象，愿陈七月述艰难。
因见他乡黍稷收，令人乡思转悠悠。新𥬠白酒鸡豚社，旋摘丝莼鲈雁洲。好处光阴长是客，老来情绪更逢秋。尧夫六十三休致，前辈风流可继不。
名园乘兴小留连，洛社风光在眼前。突兀楼台多占水，阴翳花竹小窥天。建封已去悲春燕，樊素何之咽暮蝉。人事废兴浑若此，凭栏对景一凄然。
连樯载米去输官，只得将为乐土看。饷互豚蹄秋愿了，饱均鸡犬午舂残。门前扫刮犁锄浄，屋上铺添槀秸干。识字田夫充长吏，了知图易在思难。
水光山色尽兜收，老子穿林兴尚悠。眼底有诗皆锦野，心头无事即瀛洲。鷃鸠岂较物和我，蟪蛄何知春与秋。所谓人生行乐耳，如斯逝者可追不。
怕见书空雁字连，可堪清泪落尊前。谩因上澣休闲日，出见初秋莹浄天。人正慕膻争似蚁，谁能换骨蜕如蝉。细思回客吾徒尔，而我何为独不然。
碧沚堂前瞰水官，只应唤作玉壶看。颇闻秩秩玳筵展，莫遣匆匆银烛残。酒付别肠宁怕窄，诗由广舌不忧干。老夫孤坐三更月，欲往从之良独难。
万顷蟾光浩不收，花汀竹屿思悠悠。黄公所隠知何地，贺监宜归乞此洲。良夜最佳惟午夜，今秋偏好是中秋。举杯酒露月同吸，仰面青天可问不。
暝色偏宜水色连，横陈好景向尊前。是人享用无遮月，谁子装褫不染天。细阅人生幻泡影，了知世事雀螗蝉。赏心乐事休空掷，邂逅相逢不偶然。
此时尉候迭专官，木落郊空最好看。海桧不为时节改，岩花未觉色香残。明堂柱下捐樗散，清庙笾中荐豆干。天地无私能物物，飞蚊终是负山难。
山朋水友讯频收，怪我明农事转悠。南墅麋猿专一壑，东溪凫鹜据三洲。人闲颠倒舟移夜，客里凄凉坐阅秋。六十余翁何所恋，金鸡赦了可归不。
见说蓬瀛上界连，谁知只在眼睛前。但须牢踏脚根地，更要放开心里天。世事可怜旋磨蚁，人情争慕集冠蝉。若教禁脔曾知味，不似鱼羹饭泰然。
平生惯作牧民官，不作朱幡画戟看。惟有寸心存恻隠，谁怜只手补创残。树蔬人要畦畦润，种麦农便陇陇干。乍雨乍晴都恰好，老天谁道叫呼难。
空绡图画几曾收，楼外苍林远更悠。日莫群乌投栎社，天长数雁落芦洲。为谙世上空花景，最喜山中落叶秋。官事渐稀农事了，携壶挈榼可容不。
水聚山环旺气连，荣华富贵各搀前。劫从无始认为我，数到有终还是天。晓月园林空唳鹤，晚风亭树谩鸣蝉。寄言世上耽迷者，所美当知非美然。
老大头皮捉出官，转头重九又看看。莫愁客里黄花负，只恐尊前白日残。喜得赐封天燧息，愿他入塞帝巴干。丰年喜色眉尖上，一笑相携肯作难。
午香一缕篆烟收，欹枕方床此景悠。便觉梦寻桃叶渡，不知身在菊花洲。簿书堆里挨排日，砧杵声中断送秋。坏户蛰虫犹识候，人生知觉似渠不。
窗草池莲乐意连，一帆直到太虚前。拈来瓦砾无非道，触处鸢鱼共此天。鹑固珍羞元是鼠，蜣虽秽物却为蝉。神奇臭腐相更禅，妙理谁知所以然。
菩提只在摄心官，日观元同月观看。万种因缘都是结，一花根蒂几曾残。祖师曾誓疮脓坏，讲主能参屎橛干。百硕麻油摊树上，得来元不见难难。
工夫全在放时收，鹞过新罗路太悠。世网爱河千渤泡，人寰苦海一浮洲。要知坐卧并行住，只在春冬与夏秋。昨日亭前柏树子，分明说法听闻不。
普殊难叶一钩连，勘到释迦文佛前。口里巴巴缘十地，眼中盼盼是诸天。泥涂烂处藏头鳖，高树梢头脱壳蝉。各自身躯各自性，谁知各自本同然。
东西南北幸同官，休作班荆解后看。一笑喜逢粳秫贱，相攀莫待菊茱残。沙鸥点点投波没，檐鹊声声带日干。美景良辰同赏乐，四并谁道古来难。
高阁都将万象收，凭栏睇望兴何悠。张郎遁世谁家谷，孙子成仙何处洲。风雨喜无临九日，江山幸有答三秋。年丰市井多欢笑，老子婆婆亦可不。
远峰近嶂似环连，拥翠排青到面前。可圣可贤桑落酒，不寒不暖菊花天。吐吞湖海酎金兕，批判烟云挥玉蝉。此客坐中应不欠，逢场何惜一跫然。
父老休惊作长官，只将田畯一般看。汝应西墅功将毕，我亦南柯梦向残。夕照拖云枫影乱，秋风扫地叶声干。瀛仙岛客知何处，策杖相从正不难。
远山空处断云收，一段秋光野思悠。鹰隼不妨侵碧落，鱼凫自觉得沧洲。桑榆晚景能多日，桂菊他乡又一秋。聊把清尊浇眊矂，兹游还可再寻不。
屈曲蜂房蚁户连，秦筝羯鼓绿窗前。尽教迫窄无余地，谁道虚空有剩天。是处画堂余燕雀，几家高屋画貂蝉。闲阶细草蛩声急，极目烟波正渺然。
从来此地出高官，绮屋连云画里看。十里湖光多样好，百年人事几回残。菰蒲带露枝犹湿，𫁂䅉逢晴把便干。乐岁何妨歌乐职，簿书缠缚敢辞难。
高桥第一战功收，从此江沱岁月悠。顾我壮怀成槁木，令人老泪落荒洲。西风何处鸡豚社，东里此时鱼蟹秋。一笑回头便今古，赏心乐事可重不。
金屋无人唤阿连，碧桐依旧绿阶前。境瞒眼处非关物，事换头时即是天。秋水岸边凝鹊鹭，晚风枝上沸蜩蝉。静中阅动浑如此，描画何须倩巨然。
惭愧曾尸一品官，如今已作倒盆看。但干驰逐心都歇，只有登临兴未残。欲扫云烟忧笔秃，拟浇尘土怕壶干。傍人莫把衰翁笑，追趁跻攀尚不难。
四望青山宿务收，白鸥浩荡意悠悠。红旗不用穿三市，画舸何妨访十洲。台榭装成多样景，水云占却几分秋。洛阳耆旧名园记，般入明州志可不。
一望平湖万顷连，恍如身在鹫峰前。筑涂成宅能移地，叠石为山欲夺天。绿萼枝方停晓凤，白杨树已咽寒蝉。达人大观缘如此，万事都来付且然。
寄语头衔水利官，堤防莫作等闲看。田畴虽幸收成早，沟浍犹疑灌溉残。劝课农桑心独苦，丁宁父老吻应干。米从布袋痴儿事，我辈须知稼穑难。
看他南亩十分收，归去来兮事尚悠。梦里便寻青栎社，生来几过白苹洲。向前七袠无多岁，更后三朝即半秋。如电如阴如幻境，还知生熟路头不。
冥鸿本拟与鸡连，一笑西风沆瀣前。放步退来元有地，从头算去莫非天。可怜高举抟风翮，争似低飞饮露蝉。若使危机能彻底，盈虚消息岂其然。
小队旌旗上翠岩，松风十里锁禅关。水深水浅高低涧，春淡春浓远近山。乡思猛随苍鸟去，客心暂与白云闲。天公已是多情杀，特把淋头雨放悭。
老守忧民若己伤，三回奉诏劝耕桑。周家绵远农开国，汉室兴隆谷腐仓。麦缘少地锄山种，水怕多流累石防。田里熙熙知乐土，更祈四表共平康。
难唤林逋伴客游，占春亭畔独夷犹。一花两蘂意方远，三岛十洲香已浮。清晓园林霜似练，黄昏栏槛月如钩。若还说着和羹事，只恐渠侬笑不休。
上苑春光已探来，诸公逸驾莫迟回。点头定有文惊坐，烧尾何妨酒吸杯。自是功名难躲避，须知气节要壅培。老夫亲手传衣钵，来岁图经用再开。
后园梅树老槎牙，初放枝头一两花。便是春光先漏泄，其如暮景已横斜。西湖处士吟情在，东里先生心事赊。清足亭前无限好，五更魂梦定还家。
六十三余七十翁，颇从静里得些工。阴阳理向尘尘见，天地心于物物同。荔挺生来元不死，葭灰塞处自能通。古今宇宙浑如此，康节何烦企下风。
莫嫌一点稚阳微，化育工夫自此推。履袜已无亲可献，黍羔犹与俗相宜。数千里外萦心事，四五更头欹枕时。恳恳对天香一炷，定知人愿必天随。
劝君莫望楚云飞，一片云飞两泪垂。去岁尚传鸿雁信，今年空念鹡鸰诗。大刀折处心尤苦，半臂添来体更羸。鼓笛谩将厅事聒，谁知里面有人悲。
傍海风痴翦水难，偷他瑞叶散云端。可须滕巽同宣力，坐使颛冥不旷官。衣被麦苗搀腊到，装褫花树借春看。明年定赛今年熟，野老心腴更体胖。
一帐谁将罩太虚，但怜雁字不堪书。江山尽在光华里，宇宙真成浑沌初。险地岂容呈坎𡒄，荒林无复露空疏。休将入蔡功名诧，思播新闻却众狙。
翦水工夫入细难，筛尘屑末粲豪端。司寒便合修年谱，凌室何妨践世官。惠可立时师受记，焦先卧处众争看。只缘一窍丹成熟，四体那拘瘠与胖。
中夜怀归梦趁虚，柰无黄耳寄家书。高人不问闭门后，征士应思遣戍初。压栋排檐能拉朽，穿帘入隙解乘疏。遥知山谷皆封路，食绝肠饥有怒狙。
不用忧他道路难，浑沦宇宙杳无端。齐腰若未能逃佛，灭迹何妨且弃官。节士挺身松柏比，田翁满眼稻粱看。明年饱吃宣州饭，管取便便此腹胖。
光浮暗室不因虚，冻笔难呵且罢书。可是羞明宜夜后，何妨等伴到春初。累茵合念闾阎苦，返棹非于故旧疏。堪笑老禅功用狭，但能分食饲猿狙。
不数玄真与木难，也休翦彩缀林端。五车自有神朝阙，万宝非因贾送官。老大已残洄曲梦，推敲且作灞陵看。忍寒袖手青灯畔，解字闲书胖与胖。
富贵家家遣五虚，不须乞米效颜书。垢除与物重更始，朴散于今暂复初。狡兔迷藏罝谩设，游鱼潜伏网应疏。此恩个个当沾被，莫逐林闲窃芋狙。
战退妖狐是不难，飞毛散羽息争端。瓮眠但愿为逋客，靴没何须慕大官。化化形形随物付，平平坦坦与人看。闭门独有袁夫子，穷饿难磨气象胖。
白战从来号令难，不知此令孰抽端。开仓自有齐相国，排户何烦汉县官。坐觉阎浮尘世隔，便同佛度化成看。遥思苏武囚深窖，气力虽微志自胖。
梵宫楼阁正横虚，俯瞰平畴一幅书。宿鸟投林迷所自，野獾寻穴失其初。茅柴熟处功非细，榾柮烧来计未疏。回首少年观校猎，忽飞一骑射山狙。
不持寸铁事应难，何止空空竭两端。远麓遮藏山被檄，轻冰裁翦水能官。将梁兔苑瀛洲比，把蔡鹜池台阁看。独羡当年灰袋客，雪埋气宇更充胖。
鏖战邪川正瞰虚，庚牌裹雪发军书。光摇阙角更传后，色眩觚棱月上初。大抵衣袽须早戒，莫教户牖有时疏。喜闻庸蜀群尨吠，辟易何分玃与狙。
也知天女散花难，束帛戋戋几疋端。富贵何妨还白屋，繁华亦欲傲苍官。梁山操里声愁听，湘水图中景喜看。争似寒炉煨芋者，身心何处不休胖。
有年呈瑞厌孤虚，不用东封更献书。雁背严凝能备预，鹊搜储蓄善谋初。并衣左伯情何厚，穿履东方计莫疏。闻说山林皆冻合，遍狙无处觅雄狙。
不用韩非骋说难，异同坚白谩多端。恍迷千界现梵国，骈集万妃驱女官。要得彘生将罟没，恐他鼍怪作城看。道人宴坐蒲团上，外景常如内景胖。
腊中三白瑞非虚，不虑无冰鲁史书。苔长新蔬蒙赐后，根舒宿麦受恩初。凭陵败絮寒能重，扑蔌斜窗晓渐疏。林杪穷猿应禁口，猢孙乞食向公狙。
今岁鏖寒亦大难，裁裘制褐费无端。旋添酒兴嫌工正，旁索诗材喜稗官。见𬀪未消亭午待，加霜更洁翌朝看。遥怜扫巷欢娱辈，大体何知小体胖。
陈年古屋瓦浮虚，穿漏时将被覆书。集谢曾陪上相后，映孙难忘秀才初。砖花似镂多奇异，檐柱如排少阔疏。吏卒报衙天未晓，老身牵强类冠狙。
水泼衾裘夜卧难，也休暖足唤端端。平生自是冰为氏，此际何妨火纪官。无色图从天地展，有声画与古今看。忽思十万边兵冷，肤体相关岂独胖。
片片穿帷解捣虚，夜明细字亦堪书。五车现瑞从今后，一尺呈祥复古初。暖室温轩人起晏，远坊穷巷客来疏。茅山见说黄精熟，山友迷踪餍黠狙。
长安贫者再炊难，臛肉苍头饫舌端。食雪自应还猛将，饮冰只合付清官。尚兴塞外鸣弦想，賸欲江头把钓看。只恐逢他吹铁笛，骨寒股战失吾胖。
只堪闭户著潜虚，欲作遨头畏简书。乍密乍稀云冻后，半融半落雨收初。封条正恐观梅错，渍谷犹疑学稼疏。却喜明朝春税驾，气苏𥜿𥜿与狙狙。
安西都护肯辞难，不怕亡胡起怨端。节义士知堪作使，神仙人岂恋为官。寒肩此际如楼耸，眩眼当年似席看。百丈山中谁筑室，是中非隘亦非胖。
瑞气应缠牛女虚，坐令三白历家书。竹寒不用歌周末，粟腐行将纪汉初。蟠际混同能广大，方圆成就更通疏。狐猿夜半疑天晓，叫起攀林挂树狙。
普博谁云仁道难，翦裁妙巧智之端。都将凡物换英物，尽欲热官成冷官。色即是空随手灭，恩生于害转头看。大千界里毫光彻，稽首惟应礼屈胖。
雪边好景说涵虚，欲往从之掣簿书。王道平平须有象，皇风浩浩恐无初。举遮正恐渠难耐，罢扫缘忧彼作疏。翠浪黄云来岁事，已应痴望到毚狙。
南方一佛放圆光，散作阎浮薝卜香。便把此花为赞祝，更将何物献休祥。建中圣主平平荡，锡福明王简简穰。共喜太平今有象，新年好上万年觞。
疑怪虚窗彻夜明，晓看积雪与阶平。虽知乐岁无捐瘠，尚恐祁寒有怨情。天地浑沦方返朴，国家霈泽正哀惸。区区甚愿祈三白，只怕人闲忌满盈。
滕翁只道老非才，不料穷冬雪壮哉。拟拨寒蔬寻早韭，试寻玉树索寒梅。孤汀错认鹚为鹭，四野偏宜牟与来。闻说广鞮西北走，将军已自播州回。
空中万鹤舞盘旋，飞向西天祇树园。一幅缯绡包宇宙，连城珪璧委郊原。冰笳莫弄两三曲，铁甲犹联百万屯。痛痒不知惟党二，至今浪有姓名存。
世闲传假不传真，丞相可曾城换银。巷扫他家难敌富，氅披之子未为贫。也知东郡行春守，便作南溪钓雪人。指碔为瑶惭兴寄，恨无一缕引千钧。
珠琲无烦费斗量，家家泼撒不珍藏。浑疑入腊梅花放，已卜来年稻颗香。万感固知由气类，一根元只自心秧。天怜老子忧民切，将变荒州作富穰。
寂喧相去几由旬，禽戏何妨小屈伸。退步自应行步稳，识心安用捧心颦。又看桃板迎新岁，定是蒲轮访旧人。粒粒金丹分二百，祝公丈六现金身。
九折羊肠路险巇，险巇过了始平夷。风霜雨露无非教，菌槿椒兰各有时。退步元来天地阔，扪心自是鬼神知。莫嫌载月舟如洗，赢得清名满海涯。
同寅两载意何倾，不是人间儿女情。嫉恶吾方欠隠忍，鉏奸君亦太分明。是非烈日秋霜劲，利害浮埃抹电轻。临别一言何所赠，做人须做十分成。
精义无穷在邺签，更须于易倍深拈。阳奇阴偶机难测，往屈来伸理可占。有谓宣尼夫乃佞，或云仲子乌能廉。圣贤言行多参考，美疢犹应用石砭。
车水耕田正闵农，夜来好雨一犁通。相近可是须群望，陟降元来即上穹。击壤何曾知帝力，观风谁与达天聪。见他东作思南墅，愁杀江南桑苧翁。
六丁海面揭封回，天上屯云撮得来。连月不曾听澍雨，今年方始见轰雷。定知水畎移秧插，底用泥涂把谷栽。闻说君王勤露祷，固应妖魃不能灾。
檐溜终宵稍慰心，更须三日始为霖。云雷尚觉经纶狭，暑雨犹疑咨怨深。不假溟鲲能激水，何须垤鹳解知阴。回头谷口耕樵侣，辜负盟言愧断金。
西风黄叶堕阶前，秋思撩人已可怜。身渐衰来非一日，心都懒处是今年。爱憎毁誉何关我，消息盈虚要识天。六十四翁凡百足，只祈君相放归田。
今年快活好重阳，君相都俞尽主张。飞语不容轻点污，细书那更极揄扬。无风无雨稻粱熟，有酒有螯枨橘香。只待防冬平静了，来春衣锦又还乡。
丑虏逋诛尚不庭，敢驱羊犬瞰边城。滂沱无此十月雨，攘却过如百万兵。狗帐纵毡淋易透，马蹄虽涩滑难行。只愿皇天相佑助，皇天佑助岂人情。
犂扫终当尽穴庭，将军夫岂但婴城。何妨水潦威曹贼，应以风声慑晋兵。中立运筹飞凯奏，昌黎吮笔草歌行。开年东作吾何在，野老相携话故情。
佛狸索死离龙庭，堪笑披猖欲背城。釜为水悬忧后爨，弓因雨弱失长兵。突三千人如电扫，诛两万户若风行。又报广南腾露布，太平从此慰皇情。
夷狄为阴中国阳，岂容羊犬更鸱张。捷书一纸来从广，凯奏连旗至自扬。尽瘁元臣食放箸，偷安老守寝凝香。但怜此土非吾土，岁晚天寒忆故乡。
小借园林一饷闲，相携送客上天关。頺龄晚岁凄凉里，今日明朝聚散闲。极目烟云方渺渺，满蹊桃李正斑斑。老来尚被冠裳缚，坐对渔舟亦厚颜。
今年花信已成空，白白红红苦雨中。老境摧颓春更好，愁城高耸酒难攻。一生当号知非子，万事都归亡是公。巴得新晴天亦笑，东风吹梦过江东。
韪轩从此入山深，阿阮同途反奋岑。老大分携朋友意，死生契阔弟兄心。碧云怅望家千里，白发瓢零酒一斟。岁晚情怀易感触，不堪衰泪忽沾襟。
宿秧青碧穉秧黄，长叶抽苗势已张。田就再耘秋有准，水收积潦旱无伤。老牛引犊挨篱卧，新燕将雏贴水翔。一壑一邱吾亦有，谁怜留滞尚他乡。
倦听衙官报两衙，出门山水即吾家。浅深碧绿湖田稻，浓淡红黄野岸花。草草人生知有限，悠悠客恨自无涯。凉飔特为驱袢暑，白鸟青天万里赊。
聊驱小队出郊圻，天遣凉风却午曦。雨脚似披千疋练，山容如障数层帷。并岸低畴苗颔长，近坡高陇稻头垂。因他景物思吾土，还是黄鸡白酒时。
小队旌旗西郭头，笋舆缓步看农畴。十分田有九分辟，今岁人无去岁忧。贴水新秧头欲起，连云宿麦颔都收。天怜老子勤民瘼，赐与丰年不待求。
小麦青青大麦黄，海乡风物亦江乡。篮铺蚕种提归急，肩夯牛犂出去忙。春涨半篙波潋滟，晓山一带色微茫。东风客子思归切，不待啼鹃也断肠。
不禁归梦五更长，出见宽闲若故乡。天外惨舒云黑白，陇头大小麦青黄。水虽四泽无芦苇，地不多山少柘桑。却有一般堪爱赏，虬髯老桧郁苍苍。
问君身世欲如何，付与渔翁款乃歌。未酩酊时须酩酊，得磨驼处且磨驼。声名草木知谁是，功业旗常在古多。百尺危楼聊吊往，薰风首夏正清和。
水高只合泛归舟，老大何须说壮猷。乐事尚堪葵麦候，丰年已兆黍禾秋。西曹久负平平考，东郡今称上上州。不待子规相劝督，衰翁何止四宜休。
插种如云四月头，代他田畯阅耕畴。意行不敢烦君重，诗到偏能写我忧。占谷喜看连岁熟，丽琛闻说十分收。各家官事随宜了，尊酒相过莫外求。
千林新绿褪萎黄，人在它乡某水乡。白鸟闲闲疑冷看，苍鹰扰扰正干忙。阿婆涂抹情何在，老子瞢腾视已茫。二顷良田元不欠，一声布谷断人肠。
须知造化自心生，风雨云雷特践形。人在两闲元有事，天于万类岂无情。焦枯蒙润物苏醒，昏闷得凉身泰平。昨夜桃笙时便背，定应收卷向金茎。
见说琼楼忒煞寒，云衣特地护霄端。也应齿发十分老，自是嫦娥一笑难。此夜不妨留客醉，明年未卜共谁看。归与丘壑无穷趣，何惜相从乐且盘。
荆溪惠子鬓鬅鬙，义理钻研到粹精。允以名堂由意实，漫云从仕但心亨。一窗春草无穷意，四壁秋蛩不断声。若向此中能领会，始知持敬造存诚。
圣主垂衣坐九重，不才假守劝农功。周家永命由忠厚，汤后存心在困穷。安得田租成岁减，且将人事兆年丰。守宰监州民最近，相期清白绍家风。
百尺高桥镇古丘，乘闲莫惜小夷犹。新杨受日春无际，宿麦翻云岁有瘳。鹰隼图南天外意，江山绕北望中愁。世事难知人易老，一杯聊复寄沈浮。
尘里光阴梦里残，西湖莫厌白时看。落花飞絮将春去，断雨零云入暮寒。白发催人愁远道，青山笑我恋微官。浮生要足何缘足，枝上鹪鹩尽自安。
荒城十载路重经，暂舣扁舟坐驿亭。春到梅花何处白，雪晴山色向人青。惊心家远书难寄，迎面风寒酒易醒。莫忆牵衣儿女态，晓猿夜鹤笑林扃。
万雉参差云雾开，四千里外客重来。平冈日出车牛喘，古道尘飞驿骑回。白玉至今传楚璞，黄金自古说燕台。高楼红旆应如昨，莫遣新杯到酒杯。
尽日西风卷地狂，只堪吹雁过潇湘。黄沙万里暮天远，白水一杯秋井香。杨柳年年人老大，江山处处客凄凉。朅来无限兴亡事，泪落淮南古战场。
股肱十载竭丹心，谏草虽多祸亦深。补衮每思期仲甫，杀人未必是曾参。毡裘浩荡红尘满，风雨凄凉紫殿阴。遥望诸陵荒草隔，不堪老泪洒衣襟。
边马南来动北风，屡陈长策矢孤忠。群豺横暴嘉谋遏，仪凤高飞事业空。愁恨暗消榕树绿，寸心漫拟荔枝红。欲知千载英雄气，尽在风雷一夜中。
五斗驱将五岭来，萧萧老屋枕岩隈。风高松子和钗落，地暖梅花带叶开。短鬓吟边从似雪，壮心客里渐成灰。官身纵使多尘事，亦许偷闲踏径苔。
携家经月尚羁程，随处风光似有情。一石峭从平地起，数禽飞入半天鸣。春生草树洲添绿，船载诗人水倍清。晚泊别无消遣处，自酤村酒对花倾。
身与沙鸥一样闲，每来池上独凭阑。药苗得雨侵苔绿，楮实逢秋似荔丹。酒欠好怀狂饮少，诗因多病苦思难。虚廊日晚人稀到，风约蜻蜓泊钓竿。
只许吟踪向此来，迳无吟屐损苍苔。雪明霜树清于月，人涤茶瓯瘦似梅。古瓦旋磨成砚璞，腐桐新琢作琴材。晓晴不管寒侵骨，儗看湘山上楚台。
墅梅汀畔客帆过，岁晚天南气候和。江合湘漓流水急，山藏洞壑吐云多。村家酿酒连醅浊，小吏抄诗觉字讹。几点白鸥清似画，对人飞下泊寒莎。
村邑萧条廨屋低，茆墙缺处补荆篱。市添人语当墟日，田卷车筒漫种时。公事偶无封印早，小胥习懒赴衙迟。闲行摸索街头石，寻得前朝一片碑。
岁杪携家客桂林，乡山万里楚云深。瓮留腊水供春酿，梅著寒花伴晚吟。自笑老来贫不减，谁怜鬓底雪相侵。俸钱用处清无敌，半打崖碑半买琴。
涉历长亭复短亭，兼旬方抵贵州城。江从白鹭飞边转，云在青山缺处生。家务每因官事废，诗篇多向客途成。耕桑尽自无荣辱，却悔当年事短檠。
问利问名总不知，生涯付与一轮丝。四时风月俱还我，万顷烟波说向谁。霁后短蓑和笠晒，醉来长笛倚篷吹。此怀惟有诗人识，除却诗人只楚词。
万顷平田一望中，独乘瘦马当吟筇。天连浊雾无非海，地少严寒不类冬。刺竹满林生似猬，古榕临水卧如龙。村家米贱新醅熟，犹及停鞭问老农。
纵使秋风满道间，炎州且任客衣单。马行峻岭如云度，鹭立枯楂似画看。问尽地名犹跋涉，忽收家信喜平安。渡头沽得茅柴酒，尽可吟边作醉颜。
处事无心万象春，任渠逆境自横陈。笼中无疗家贫药，门外有催诗债人。酒盏阔疏瓶久卧，文书散乱案多尘。生前富贵非吾愿，肯学痴人问大钧。
有诗千首可成名，万户侯封亦可轻。自是高标凌富贵，肯随余子逐恩荣。君游璧水甘芳饵，仆为铨衡上玉京。水镜兰坡各求第，诗盟似未十分清。
俯随缰锁就科名，可笑兰坡未苦清。不管北山怨猿鹤，竟从南海掣鳌鲸。赏延于世愧在我，思济斯民同此情。轩冕傥来来则受，未来犹可以诗鸣。
琴书随分足生涯，只灌园畦亦自佳。行状是刘斯立记，门风似杜少陵家。添诗人瘦因中酒，解睡魔围只上茶。无事出门觅诗料，巡檐指点数梅花。
清敏当年宰宝唐，至今遗爱在甘棠。税苗有例分三等，吏卒无因下六乡。时异事殊民尚忆，人亡政息事堪伤。如今白纳重催吏，也坐先生对越堂。
十二时中六不收，了然无一事为头。禅河既寂无由浪，此岸已离那用舟。尘世荣枯真幻梦，涅槃生死是浮沤。要知无学用工处，十二时中六不收。
才上苏堤闻杜鹃，杜鹃怪我在天边。平生不作功名想，今日胡为富贵牵。辟谷未能那废食，买山所欲尚无钱。但须两事略如意，便占白云深处眠。
十年欲到今才到，九锁山中称策筇。白日燃松游两洞，清晨洗眼看孤峰。心情老矣难为节，景气暄然不似冬。剩与仙翁有期约，从兹来往定从容。
日映罦罳晓殿深，君恩稠叠驾亲临。褒衣红濯天机锦，束带黄分内帑金。何幸清班容宦辙，自惭白发点朝簪。拨乱致治平生学，消得君王念苦辛。
听月楼高接泰清，楼高听月最分明。转空轧𫐄冰轮响，捣药叮当玉杵鸣。乐奏广寒音细细，斧侵丹桂韵丁丁。更须一派天风起，吹下嫦娥笑语声。
又过江头黯淡时，野梅初见雪前枝。水霞错落书秦篆，烟树凄迷画楚辞。山店灯残人亦睡，寒洲月上雁先知。自题秋叶寻前梦，薄酒残蔬当夕炊。
少阳一疏折群奸，拂袖归来日月闲。误国小人犹法从，扣阍诸子自贤关。是非颇亦通千古，义利那能立两间。若向西湖浮画舫，好倾卮酒酹孤山。
草树荒凉门半开，管祠人去不曾来。漫装舒国簪貂坐，何似钟山策蹇回。后世诗名高北斗，向时国论冷残灰。近儒作记存东庑，一丈寒碑立翠苔。
万里吴江湘浦图，一春摹在小村隅。南山欲霁北山雨，昨日平涛今日湖。荻岸出时知水减，桐花过后有寒无。老渔心在苍茫外，梦破三更水鸟呼。
行尽苔阶碧甃长，早秋风味入思量。蕙香半在空堂梦，荷雨多于别岸凉。独夜玉弦知寂寞，旧愁湘月记微茫。采江节晚秋心远，一舸轻飔过夕阳。
一片瑶光万里开，停杯追忆谪仙才。寻常明月不易见，如此中秋能几来。零落故人非白社，登临何地不瑶台。欲招黄鹤临风去，为问霓裳安在哉。
临流结屋植琅玕，中有高人咏考槃。一曲秋烟青欲滴，满林春雨翠堪看。山僧过乞归云杖，渔父来分钓月竿。千古王猷惟此癖，但知此外别无欢。
参差瓦上溥霜凝，酿得严寒渐渐增。布被多年浑似铁，石床连夜恰如冰。杯邀竹叶为兄弟，帐伴梅花作友朋。酒醒依然眠不得，揽衣重整对青灯。
屺岵登来步步悲，百年空有泪双垂。凄凄叶落秋风晓，寂寂灯昏夜雨时。庭院每惊携杖履，羹墙长见画容仪。遥瞻槛外遗踪在，料得寻常只自知。
桂籍青年压俊英，桥门卒业已成名。九章列秀铜章美，百里春风墨绶荣。德及桑麻犹有颂，梦遗琴鹤已无声。故乡归去长眠夜，芳草斜阳伴墓铭。
万里乾坤雨乍收，冰轮展出碧云头。蟾宫皎洁分明见，桂子婆娑黯里游。照我独成孤影客，忘形相占一天秋。长怀此夕风光好，不得袁安共泛舟。
玄武崖前启洞天，登登转望已超然。春工着地看如画，水籁到山听似弦。鸟驾高山呼饮酒，童衙平野舞秋千。自欣烟火仙都里，得意还来诗一篇。
万山高下擅清都，烟火四开总版图。白日梯人天上走，青莲载客水中浮。道超形妙称仙释，人尚耕桑见妇姑。干戈满路川原静，何物壶公更一壶。
三年饮得大江中，更枉𬨎轩到里中。访旧不辞山路险，居今谁有古人风。汉胡隠遁藏清叟，瑞节欢迎走野童。赖有良朋共樽酒，雍容不与孙文同。
晨登鹤岭俯平川，暂辍鸣驺看瀑泉。自有此山无此客，愧非真隠枉真贤。精庐岂但荣三顾，憩木犹应咏百年。独愧庵无煨芋老，邺侯虽过莫留连。
圣训昭垂本至仁，此堂取义立名新。通商有道能徕远，计利无心盖为民。宽赐一分皆德意，奉行两字属微臣。年年宝货千般集，好是熙台到处春。
六月炎炎苦旱灾，斯民何罪守非材。炉烟未断浓云合，神物潜驱好雨来。苗槁复苏青易见，鬓愁虽喜白难回。也知慰我三农望，膏泽应须遍九垓。
怪石嵯峨势若擎，天成斗室一蓬瀛。扫门常得风为帚，照夜从教月作灯。三伏人于冰上立，四时鸟在洞中鸣。来兹欲避人间世，啸傲烟霞豁性灵。
跨鹤骖鸾访穉川，松风吹散铁桥烟。联登百步眼万里，长啸一声身九天。倚大石楼敲竹杖，蹑飞云顶着吟鞭。而今饱挹罗浮秀，未服灵丹亦是仙。
蛇豕腥膻经几年，故都宫阙尚巍然。八陵苍莽知何地，九庙英灵如在天。重整六军严宿卫，旋兴百堵慰氓编。微臣董役惭无补，拟绘新图献榻前。
万山深处远轮蹄，古寺雍熙诏赐题。坐望竺干诸佛近，徙凭菌阁十方低。灵岩频见玄猿度，琪树应招白鹤栖。不觉胜游天已晚，一痕新月印前溪。
人言十月小春回，谁酿寒云作雪醅。天女戏抛群玉珮，风姨吹散万银杯。竹非为米腰皆折，山不因愁发尽皑。冻合诗肩不成句，六花时入轿窗来。
先生道足师天子，岂为刘郎作谏官。一线不期贪懦法，两台自受水云宽。忘机故把直钩钓，适志何嫌高揭竿。千载尚留真迹在，客星炯炯照相滩。
人道青溪有九曲，如今一曲仅能存。江家宅畔成花圃，东府门前作菜园。登阁自堪观叠嶂，泛舟犹可醉芳樽。料应当日皆无恙，苕霅潇湘不足言。
当时只号汝南湾，后有三人住此间。自谓逸民须隠约，并称贤士想高闲。祗缘水味都殊异，且欲邻居数往还。好事有时相就饮，不妨铛脚对青山。
任公何代此升仙，万仞仙台倚翠巅。石径层层封绿藓，松萝步步拂青烟。海中岛屿分诸国，野外云霞萃一川。贤守乘秋纵登赏，不妨吟到夕阳天。
云谷高风挽不留，尚余书泽贲松楸。山瞻泰华岩岩耸，水接濂伊混混流。千古为渠开日月，百年知我有春秋。自怜晚学无仙骨，空把遗编记话头。
纷纷败叶扑西风，呖呖征鸿度碧空。咿咿菱歌烟暝外，丁丁衣杵月明中。潇潇细滴蕉窗雨，唧唧悲鸣草砌蛩。忽忽有怀如宋玉，行行搔首思冲冲。
步虚影里云璈举，精诚上对东皇语。蓬莱拂槛多飞云，西风吹作人间雨。田家谁不知公勤，千里欢声公亦闻。早禾登场晚禾实，公庭如水清无尘。
吟边逡巡风雨催，秋空萧索声隠雷。老松相应发清响，疑伴吹箫仙子来。当年作楼远尘务，坊僧执筹工执锯。爱他栏槛看云山，不肯匆匆下楼去。
夜半横空一片云，云边明月带疏星。松关露重惊飞鹊，荷渚风轻低度萤。粟缀嫩黄怀老圃，酒𥬠新绿见虚亭。秋吟不作相思调，许我西湖伴醉醒。
云阁凭高起暮愁，西风吹作帽檐秋。烟林回薄地欲转，水国苍茫天共浮。富贵从来联后乘，行藏何处借前筹。东篱又负黄花约，新月光中一献酬。
秋浦星郎旧隠居，石巢长伴竹萧疏。寒窗细酌月来往，暑槛残编风卷舒。砚滴净涵天地秘，炉烟闲接水云虚。风流格调今犹在，有子挑灯读父书。
松柏苍苍荫碧澜，碧澜深处有龙蟠。清闲日月长廊静，惨淡云烟画阁寒。林鸟忽鸣疑悟道，石矶危坐似逃禅。天台行客东嘉友，一笑春风共倚栏。
三年涕血渍槃蔬，蓬首春风未欲梳。客病屡惊几死去，母慈常念有生初。乞文西麓标铭墓，立石东山伴倚庐。恩到九原那可答，近来和泪看除书。
双溪风月只当年，客梦寻君屡慨然。万里青云谁览镜，一窗黄卷自鸣鞭。病余念此怀忧乐，醉里从其号圣贤。多少离情那写似，排空烟柳绿无边。
携家再谒长官祠，桂子风吹游子衣。惠泽至今犹瀚漫，官楹虽古自光辉。梅梁偃蹇苍龙伏，石级参差白雪飞。此地本非供玩赏，骚人到此自忘归。
三茅高出七山巅，顿隔尘沙道路千。灵籁萧萧风笛弄，奇形奕奕陇牛眠。人间已有嘉平帝，地下谁通句曲天。幸喜吾庐居在此，时从寄傲任悠然。
梵宇深深小径回，两崖如削立崔嵬。直疑隠客曾吹裂，或是山灵为劈开。林静烟空时透日，溪喧石老半侵苔。凉生佛骨云生钵，阁住红尘不入来。
柳凹放出一山来，堂闯秋壶恰剪裁。门冷和他公事少，吟清添我宦情灰。非无景物皆天与，只许梅花带雪开。泉石相辉忻自赏，不知省得几尘埃。
民曰同胞岂异根，万殊皆自一本分。烧萁舂粟不忍听，诗翁感慨何忧勤。我有儿拳莲实中，共房𧥄𧥄笑秋风。平铺春色殷勤种，终鲜它年又怨公。
秋深万物尽归根，五谷从来不解分。以长而食了无事，南山有种何曾勤。遁泽真情在句中，薄俗三叹曹刘风。识得异形同一气，应无管蔡怨周公。
重开甲子旧年华，莫问行程差不差。幸有数杯浇舌本，不须一笔镂心花。岁无腊雪非人福，时到春风不我赊。两手托天缘有气，箪瓢陋巷也为家。
亭亭弱干袅新凉，露浥精神导太阳。紫粟绿房医士宝，黄裳紫袂道家妆。宗华衣锦趋炎昼，蜀本镕金耐素伤。千古无人歌实德，骚人只解逐余香。
竹兰臭味古来同，同处元非造化工。墨竹方生秋涧上，紫兰已到鲁斋中。筑台移玉尊清惠，运笔挥金尚古风。却似高人来伴我，幽芬日日透帘栊。
天道流行自有经，一冬常燠大无伦。临期飞雪粗成冷，只隔明朝便是春。窗外晓山高积玉，梦回夜月更铺银。玄冥恰似轮台悔，改过虽新已悮人。
瞻彼西山紫翠间，百年遗族备艰难。一区济济虽孤立，万物原原得静观。举世莫知黄发贵，何人肯伴白云寒。相将共折长亭柳，况是残梅已著酸。
襟佩青青白面郎，未成占毕已飞扬。深嫌实学规模拙，只把时文日夜忙。志气峥嵘谋富贵，身心荒落败纲常。他年穷达皆无据，却笑儒冠误可伤。
久欲飞山试笋车，避炎情绪未能嘉。读书求道调心马，制药无方遣睡蛇。天地秋来催祭鸟，池塘雨过闹私蛙。病夫推枕幡然起，骨健神清眼不华。
叶下亭皋半月秋，风飞雷厉起云头。一奁返照收林樾，万派飞泉响浍沟。放郑贤侯初下令，乞灵拙士未能瘳。吾侪且说维鱼梦，那问驱车相国愁。
小春天气未和平，冷暖于人孰重轻。幽菊瘦兰皆有味，凄风楚雨自无情。披来破衲便身稳，写到新诗彻骨清。个里不知谁得失，薰莸境界要分明。
丰年嘉瑞有根原，碎翦银河倒底悬。古有诸侯延辨孟，今无令尹访饥袁。狺狺吠犬思骚楚，茂茂贞松记漆园。险韵忽拈真寡和，茶烟起处屈高轩。
翚飞高插女星光，可是溪山属沈郎。眼力拓开千里远，楼身擡起一寻强。争观王谢新题壮，不数齐梁旧事荒。谁识倚阑真乐处，清风明月浪篇章。
垂老东君恋旧寒，惜春情绪正孤单。笑它功业传千古，还我诗书博一安。芍药阶前风味浅，酴醾架上典刑残。勒回春色凭诗句，生意津津上笔端。
弹冠事业耳边新，我梦何因到紫宸。自古为仁知不富，如今学道岂忧贫。与其鞭扑朘民髓，孰若箪瓢乐此身。志士不忘在沟壑，不应后世便无人。
苍翠雄盘一古村，新楼面面纳乾坤。阴晴朝暮天容变，开阖荣枯春意存。万壑精神融宝鉴，千峰气势拱端门。松楸冉冉白云下，一盏寒泉罔极恩。
团栾未久又分襟，踽踽嬛嬛老不禁。陋巷更无佳客语，残编幸得古人心。熙熙农夫含生意，济济官僚喜德音。欲共功名须好汉，微阳何以胜重阴。
春来春去果何心，静坐焚香细细评。太极流行千古事，一元发育四时情。黄堆稼穑谁勋业，绿到桑麻已老成。舒惨荣枯人自异，此中生意本分明。
后世求才术太疏，三年三日判荣枯。消磨岁月莫知老，奔走英雄不觉愚。与死为邻犹未已，虽生在世却如无。圣门反在揶揄内，何敢忠言请改图。
万古南薰与舜同，何时吹入五弦中。百年乔木支秋哨，一旦新萌长露丛。世事渐如宣子日，诗情犹有大王风。来牟丝枲新勋业，更有何人咏大东。
深深陋巷更深藏，袜线曾无一寸长。学问不宜随苟且，传闻何敢喜张皇。一池科斗书千古，满径风骚竹万章。此意寂寥谁与共，美人只在水之阳。
楼压重城万井低，星从天阙下分辉。伤心风月诗应瘦，满眼桑麻春又肥。山到东南皆屹立，水流西北竟同归。倚阑莫问齐梁事，断石凄凉卧落晖。
转移剧暑若艰难，谁谓炎凉反掌间。狐鼠就擒元愤郁，旄倪相庆便清闲。雨声恰似政声好，天意翻嗤诗意悭。一饱所关诚大矣，吾侪安得不开颜。
歊烦一转亦何难，只在邦君念虑间。社鼠城狐才就絷，土龙刍狗便投闲。平时真见天人密，顺处不疑霖雨悭。梦里忽闻风力猛，定知千里破愁颜。
赤城千古一东湖，谁肯重开太极图。要得斯文传气脉，定须吾党立规模。圣贤不尽七分易，天地长存三字符。念念服行方是学，莫将枝叶费工夫。
人物如君屹鼎湖，高山仰止我仪图。讲篇损益开新式，略纪删修有定模。目断交情殊恨阔，心涵古道若相符。去年不客东湖上，几失人间大丈夫。
梅花之外竹扶疏，矮屋明窗著此癯。生意多从闲处见，天机却向语中枯。通身总是先天易，开眼无非太极图。点点若知河洛意，庖牺岂有古今殊。
平生意广奈才疏，学未成时家已癯。蚤慕沧洲穷广大，晚依丽泽沃焦枯。先儒凛凛今如在，圣道洋洋孰与图。两字高题时仰止，千江一月几曾殊。
梅霖博得遁翁怜，磊磊诗邮忽到前。噀雾扫清尘外马，瀑泉呼起耳中蝉。妨它种事并芒事，知是丰年或歉年。陋巷一瓢应易足，更无思虑且安眠。
一雨逾旬势未休，微寒犹欲衣轻裘。水精颗颗留蛛网，土脉层层起蚁楼。正免客车频倒屣，莫将诗句苦埋头。书生事业浩如海，鞭辟尤思友谊稠。
一身之外总虚名，未必虚名果有情。诩诩交游何足恃，区区世味本来轻。三春已过犹无雨，四海将枯只是晴。利害所关天样大，一豪得失岂难平。
东湖又是一年期，雅好绸缪岂不思。耳聩臂疼衰甚矣，山高水阔欲何之。工夫只在潜心处，端的何须对面时。堠子分明书八到，康庄稳步复奚疑。
密密窝中养妙倪，恐因题扁被人知。了无声臭谁能测，纵有神明岂足窥。此外不忧还不惧，于中何虑更何思。浩然一气充天地，谁道吾侪老未衰。
密密窝中克己私，人心才动最惟危。诚身有道须明善，暗室之中莫自欺。凛凛知风知显处，兢兢不睹不闻时。圣师欲到无言地，子贡当年也未知。
梅送清香到酒边，东君伎俩已先传。棱棱梢外殊无冷，点点花中各有天。霜洁冰清时未正，风和日暖老相便。一杯适意毋空度，添一年时减一年。
相逢虽晚意无加，满腹经纶肯浪夸。雅兴屡陪郊外乐，清谭不尚酒边哗。忍于柳驿攀金缕，记取梅坡嚼玉花。木落山空平野阔，浩然别思满天涯。
只将精识作生涯，评古论今吐粲花。玉洁冰清官自大，云飞川泳吏无哗。伟人落落难重见，余子纷纷未足夸。老我不能歌颂语，杯中须减饭须加。
骚雅驰声历几霜，驾言拙懒擅词场。登台甚矣秋容澹，得句依然风骨香。卷尽辞穷余古韵，笔精墨妙发潜光。此中境界真堪乐，枕上休贪南面王。
行李西来又欲东，无情云雨锁长空。窗前细嚼书中味，膝上虚传瑟外风。老去苦无佳客语，新来忽有赏心同。钱唐江上云霄路，相对无因话月篷。
单骑冲寒发路东，只缘归计太疏空。三年事外多闲日，一别花间几信风。出处莫期当世合，功名要与古人同。凭君试问真消息，应已西兴唤短篷。
点检春光绿打围，未应造化委芜蘼。虽无红紫呈新面，尚有琼瑶恋旧枝。后土归根辞帝宠，番昜名圃少人知。长篇寡和凭花报，岂料因花又得诗。
招徕二老冠耆英，宝鼎氤氲俎豆珍。南极玉绳浮列宿，西屏彩袖祝千春。亲亲同醉杯中渌，老老深推膝下仁。看取来年宣劝处，松椿桃李转鸿钧。
几年丽泽道方亨，别驾重来路竟成。由是之焉知所止，安而行处坦然平。疾徐先后将观礼，作屏经营岂为名。万里修程今放步，胸中堠子自分明。
堆堆书册略抽头，决意兹行不暇筹。雨观风台凌绝景，云峦雪瀑壮清游。二皇群石应难觅，南涧双羊已莫求。访我旧题无复有，姓名方愧倚人留。
宣和栋宇镇东城，平野苍然一眺明。叠嶂有情宜晚对，两溪无奈向西倾。招邀风月标严句，麾斥云烟醒鲁楹。谁倚阑干来点检，渡头终日有舟横。
政声蔼蔼拱和平，士悦民安讼自清。末俗规模多简陋，伟人事业必恢宏。一新庭宇蠲余力，三肃溪山订旧盟。休道人生行乐耳，诗坛融尽古今情。
一簇楼台表郡城，月于此处最光明。山摇玉彩东南上，水决金波西北倾。老木修容宾画栋，女墙严陈护丹楹。西风屈指何时到，来庆黄云万亩横。
月指山间颇不平，何须江上有风清。用之不竭词虽侈，却道平分意未宏。严子五言终耐久，隠侯千载已寒盟。肯于明月相料理，定有清风不世情。
体天生物以为心，喜读箕畴好雨星。我已不疑丰见斗，君今何虑井羸瓶。只缘报国推心赤，自是忧民感帝青。若旱作霖人望久，雄风那数快哉亭。
蕙歇兰消菊已干，横枝疏影到癯仙。向来买种恨无地，我辈钟情亦有年。最是爱他风骨峻，如何只喜玉姿妍。小园应怪无佳句，未放幽香到酒边。
九人清赏尚堪夸，记得归时月未斜。诗卷寂寥今岁客，虬枝依旧去年花。仙宗屡欲编为谱，句法深惭不着家。多藉孤芳相点缀，采归笔下便光华。
滕六驱车夜叩关，起来四面失烟寰。映书冷艳便穷巷，琢句高情动北山。侍立政思伊水上，风流不到灞桥间。须臾月上梅花冷，人与梅花相对闲。
寄言青女莫来宾，闻道长安冻杀人。应瑞丰年占尚远，忧时君子虑方新。幸闻北境无他警，更喜东皇已问津。有客方携诗到手，天才端的是祥麟。
换却钳锤过赤城，先声知已沸腾腾。当机棒喝须端的，护法神通莫尽凭。脚底涌泉同莹洁，脊梁天柱共崚嶒。果符鼓棹沧溟句，海角元来欠一灯。
魁文不过欲趋新，从此相疏有几人。个里未知全是命，平时无用苦劳神。后先难必三年事，得失同归万古尘。堪笑近来狂士计，求荣就辱太迷津。
年年征袖拂孤篷，饱历风霜似有功。行李又谋千里外，别情多在数联中。骚骚荻岸飘新白，索索枫江落冷红。若遇雁音频寄字，寒窗时欲对清风。
几年不蹋玉京埃，今日因何走一回。怪石怒吞寒濑急，短篷冲破暮烟开。赖他清笑千余度，否则浩歌三四杯。寄语逋仙诗侣至，搀先开着数枝梅。
低垂纸帐绝纤埃，冷透孤衾梦易回。宿务未收沙濑黑，大江才近水程开。细搜景物归诗句，尽逐羁愁入酒杯。最是推篷频问讯，岸傍未见一枝梅。
无端淫雨挟愁来，极目丹乌安在哉。云雨未阑痴不去，天容何事苦难开。依红宿蝶沾新粉，点绿行蜗篆老苔。惊喜盘斋横槊句，此心暂作复然灰。
步转层楼四望宽，了无一面欠云山。龙分玉脊隆隆起，溪露银波隠隠寒。诗思细摩僧塔峭，壮心不下女墙闲。仲宣百尺登高卧，未必当时得恁安。
伤春心事正无聊，短发萧萧任意搔。旋买茶芽清睡思，不须酒力助诗豪。生涯狭处饭多味，世路险时才忌高。我为独醒愁不奈，羡君万事赴陶陶。
略无家具可经营，有子顽冥秘锢深。岁月自催忙里客，功名不着静中心。诗非得意贫难遣，酒已忘情恨莫禁。坐对冰翁无可语，孤灯残火伴清吟。
切切蛩吟雨后繁，急催客子整归辕。临行慷慨有忠告，前此赓酬总戏言。先世声名期远绍，故家风范要长存。花朋月友终无益，膏火青编紧闭门。
童髽及侍果斋贤，白璧沈埋二十年。师道倦为莲幕客，诗魂蜚伴雪堂仙。同游诸老无人在，所幸斯文有子传。读到徐卿珠玉句，抚膺三叹愧遗编。
往事伤心不可论，高情还许小通门。旋锄荒草追风景，因种残花刬雪痕。败壁古苔权作主，破窗夜雨暗消魂。青山不管兴亡事，依旧楼头挹暮樽。
弦歌声里一瓢安，士友催诗送长官。律己十分无可议，爱民一念未尝寒。更知耐事如公少，留取清名作样看。百姓越疆归令问，恩流职外此尤难。
六龙潜处起宗英，来作金华有脚春。人被抚摩称是佛，事归听断果如神。忍看凫舄双飞去，趁得葭灰一点新。近世柏台冠豸者，多求作邑有声人。
偶寻沮溺问年丰，负笈肩琴恨不同。春草池塘君有梦，秋风灯火我何工。年时犹愿文加进，老大方忧道未洪。妙手自堪修五凤，绳枢草舍愧吾穷。
十年足不到承庵，抚事兴思重怆然。风急雁行斜漠漠，夜深蟾影弄娟娟。炉亭暖彻通宵火，鱼板惊残向晓眠。欲识本来真面目，杖藜未免再留连。
神封王爵号优游，众水奔归祠下流。沃若郊原真可隠，悠然心景自相投。绵绵野径蟠山腹，瑟瑟枯溪泻石头。直到法华高处望，天珍未许有心求。
岁月飘零事转乖，未能凭酒放眉开。萧萧棠棣悲离黍，寂寞芝兰閟野莱。生计半随豪气坏，放心犹傍圣经回。秋来旱势滔滔远，谁念苍生正可哀。
谁阁重阴一日晴，清游应是惬高情。遥知雨后山光好，但想云边屐齿清。素壁虽曾题旧字，沈疴不许插新盟。因知关吏留鱼钥，谩遣奚奴候晚程。
夜来风色作清寒，灯火残时人意阑。归路月华犹皎皎，今朝雪影乱漫漫。比他柳絮真无赖，损尽梅花不忍看。独坐不知时节变，一襟和气有余欢。
数曲梯阶稍欠宽，略移武步到仙寰。诗怀纳尽双溪景，眼力推开千里山。方槛小欹烟雨外，飞蓬斜插斗牛间。冯虚似驾临皋鹤，栖鹘危巢不足攀。
凫舄搀先伯仲间，迎阳带雨渡天关。向来邑为贪风坏，此去民思善政安。三百里同开鲁国，二千石即继壶山。蒲封正次东溟侧，要拓胸襟个样宽。
能践其形亦甚难，天高地下我中间。读书未造精微阃，处世应迷利欲关。勉勉工夫何假字，区区绘事岂真颜。须知天赋元无欠，还尔当时勿恃还。
直谅之言久不闻，秋来因作读书吟。时时涵泳味无味，句句研穷深又深。老去已辜朋友望，闲中粗得圣贤心。无情岁月垂垂尽，夕秀朝华岂暇寻。
蔼然一气备天和，不尽人间岁月多。乡里同声称佛子，儿孙相继奋儒科。蠲租捐廪今无有，刲豕然灯可奈何。德在人心真不朽，几多麟碣污山河。
挺挺长松施女萝，平生能得几相过。𰬸帷远辱双絇临，泪眼犹瞻两鬓皤。曾未经年成契阔，至今一恸竟蹉跎。吉人已矣难重见，山口凄凄薤露歌。
嘉庆图传世所稀，夫何佛子遽西归。平生施予心无为，时事艰难众有依。德谊百年犹积累，诗书五世渐光辉。儿童父老倾山谷，洒泪追随丹旐飞。
陟屺虽频莫慰心，见公犹幸母如存。东山何事遽陈迹，西路如今又断魂。柳翣忽临新冢道，林花空满旧时园。一衿和气归何处，化作功名遗子孙。
郎潜不复坦衿期，留得清名举世知。老矣空还新虎节，归来只是旧鸿禧。危言宁免班行忌，已死犹闻海内推。病里仅能成大厦，当时燕雀不胜悲。
满拟田庐乐莫年，谁知凫舄遽飞仙。鹗书连走文场捷，麟趾多推正脉贤。晚锡蓝衫更鹖弁，径分蒲璧镇龙泉。春风满县开桃李，回首松楸锁翠烟。
平生不蓄买山钱，晚得佳城岂偶然。官职丛中韬素志，风波险处谒名贤。只将和气占心地，尚想清尊养性天。宗党典刑难倒指，忍看庭玉泪溅溅。
犹记年时访故山，细聆旧话侍清闲。汲泉倚杖临荒甃，寻塔呼僮𣃁野菅。回首恍如前日事，伤心已隔夜泉关。手携菖歜歌清些，泪染含风细葛班。
蚤亚魁躔入谏坡，却因忠谠蹈风波。龙墀一去江湖远，鹤骨归来岁月多。紫橐将随时事转，丹旌无奈夜舟何。万松苍翠皆亲种，月露凄凄泣陇阿。
刻苦工夫真实心，一言体用已全陈。圣贤断续三千载，伯仲渐摩八十春。保护斯文勤且让，作成吾党敬而亲。我来不复瞻耆德，流水苍烟迹已尘。
少公禀气后三年，易箦翻居三日先。学数弟兄犹间有，寿随父母独谁全。悲哉易感精神往，造化难凭祸福迁。应恨南山人远去，从今独卧北山阡。
篱落纵横一迳分，平生杖屦几登临。某山某水机缄露，彼室彼庐精分深。检校旧规心欲折，摩挲新志泪难禁。素车白马人归后，鹤唳猿啼总些音。
台历更新德未新，读书未济腹中贫。屡因快意行来错，却向闲中认得真。性性不忘千圣旨，惺惺毋欠满腔仁。荣枯冷暖自消长，但见流行总是春。
圣贤不出此心公，有为为之未必充。绝学当归三洞左，正源欲障百川东。坐春立雪谁能继，弄月吟风岂浪从。方己乌头力应鲜，因循又过一年终。
虎踞龙蟠释子宫，药香时出小桥东。人眠依约三更后，月在清明一气中。千古心期应共远，半生怀抱此时融。清泉白日分明记，出处他年未必同。
纷纷衿佩止时文，竞巧趋新做日程。一试奔驰天下士，三年冷暖世间情。清朝不许人心坏，举子安知天爵荣。所用是人行是学，不知何日可升平。
寄语纷纷利欲人，不知何者是经纶。行藏未可便轻议，学问先须辨得真。莫把空言来误世，要明明德去新民。大凡体立方言用，且著工夫检自身。
园林襟带两三家，翁季怡怡意度嘉。时把酒杯倾月影，或烧石鼎煮天花。青编有味毋吾隠，白发无情任汝加。翠竹数竿新映石，岁寒只此是生涯。
人物乾淳旧典型，满腔全是远庵仁。来时懒作三刀梦，去日留为一道春。千里桑麻深雨露，双溪风月更精神。出门父老欢迎处，犹有文公旧郡民。
我翁久驾白云归，谁宝冰绡一旧枝。疏影暗香浮戯墨，光风霁月惠仙姿。只疑和靖旧争长，纵是逃禅甘伏雌。寄语古樵毋睥睨，青毡归我不应迟。
窗外梅兄不可无，山人一见两眉舒。江头千树应难得，池上数根宜有余。蟾魄浮香无定相，虬枝压水可常居。只愁疏影翻多事，一片清光不得虚。
梧桐叶叶生凉秋，燕山早寒已知遒。则则力力叹不休，堂前月光使人愁。停针罢线泪沾裳，朔风渐高天雨霜。妾忧欲死幸未死，未死犹堪寄衣去。
高楼漠漠东风尘，花须落溪生绿云。艳歌美酒消好春，千金难解青娥颦。燕鶑语言凤凰意，画空不成天似水。潮红晕脸浓蛾低，门前采蘩春正迟。
玉槽夜压葡萄碧，石溜寒泉响凌历。水精壶中澂琥珀，醉呼酒星下瑶席。小鬟春风花满头，堂堂一曲真珠喉。六国三朝春江流，眼花落井消千愁。
春云弄月黄金丝，春山草木皆仙姿。松根对坐日西夕，群峰当前列青壁。铿铿虚壑含古音，静听宛是商山吟。洞石微开月当户，剪水弦冰心手语。
大孤溶溶决眼青，小孤江色春冥冥。隔江淮壖几千里，枯荻萧椮朔风起。佳人何在遥相望，我无羽翼从君翔。为君暗整真珠裳，绿蘅翠芷参差香。
吴姬凌寒吹玉笛，手彊误作迟迟声。却来抛眼调行客，中有二月东风情。东风二月杨花满，伯劳朝啼芳思乱。狭斜绣毂易为愁，解后相逢莫肠断。
短翅遍斓贝花紫，逐食飞行晓霜里。祇知嘴爪求自肥，肥甘累人心弗知。天寒日暮向何处，前路多山慎勿去。吴儿织网连素空，一落牢笼腥血红。
一自浮光抵玉融，东林山曲世为农。前场岁计禾麻麦，后圃年深竹荔松。博我多闻千载史，唤人深省五更钟。不消更会楞严语，面面披云挹晓峰。
秋风飒飒已华颠，男女犹赊嫁娶钱。问道西轩空有梦，翻经南谷恐无缘。登坟荐酒徒为尔，对佛拈花亦偶然。回首白云无叫处，青山长在泪痕边。
农岂犹需我劝农，且从人意卜年丰。喜闻布谷声声急，莫为催科处处穷。父老来前吾语汝，官民相近古遗风。欲知太守乐其乐，乐在田家欢笑中。
与天通处在人和，未有人和天荐瘥。消息连朝来玉阙，川原满眼尽银河。坡书已得欧公体，力士宜尊太白靴。人物于今如越雪，欲令惯见不嫌多。
黄鹤楼高倚半天，楼中黄鹤去千年。檐楹自是留真境，几席何妨得老仙。云护山光秋驻马，日笼江影昼停船。良工改写归图画，俯仰令人一慨然。
柯山千仞郁嶙峋，喜见丹青写送人。洞府无人留永日，神仙有路隔重云。苍松白石秋容净，绝壁悬崖晓势分。归向公庭对真景，却疑人是画中身。
芙蓉幻出画难成，文藻由来属俊英。五采曾遗当日梦，百年犹有故山名。岁寒寥落松筠秀，月夜悲凉猿鹤惊。惆怅江淹人去远，载瞻南浦暮云横。
阡陌躬行谨邵农，平郊快马蹴东风。土膏流润雨初足，花锦暄晴春正中。旗阵折旋知路曲，乐声递响觉山空。长官元是扶犁手，乐与耕夫笑语同。
清晓离家去路遥，绝怜寒景太萧条。松深渐觉风声紧，云动还知雪意销。沙嘴客担鱼种卖，山头人拾树枝烧。梅华多处谁家酒，斜舞青帘隔小桥。
惠然乘兴访幽栖，细雨冥冥湿杖藜。七尺身强于鹤瘦，一生心不向人低。日寻灵药行寒麓，时有新诗付小奚。欲解貂金同一醉，酒垆闻只在前溪。
秋山曾是共登临，感慨兰亭后视今。炎热不过能炙手，笑谈未必到知心。前言衮衮风波去，后约寥寥岁月深。室迩岂应人自远，酒盟诗社要重寻。
自移药鼎在床头，桂玉令人分外愁。因病始知归计好，虽贫不向俗人谋。僧曾带雨来看脉，仆为伤风懒上楼。赖有壁间新买画，寒灯相对两山秋。
秋来客里几蹉跎，醉铗唯堪浩浩歌。盛世未应知己少，诸公自是阅人多。潮生瓜步风犹急，苔满浯溪石欠磨。忆昔祖生忠愤后，更无一楫是如何。
谁怜范叔恋袍寒，犹有徐卿二子看。大率率中多物忤，相知知到此心难。最怜风雪分吟笔，安得江山共倚栏。后夜小窗怀素帖，挑灯应忆我同观。
使星卿月照淮壖，百万貔貅饱据鞍。出处岂无公论在，规模应有后人看。半年水驿衣犹湿，一纸天笺墨未干。事与心违知已异，折梅花别岁之寒。
苦无官况莫来休，羞见傍人说宦游。九十日秋蛩共语，两三夜雨雁供愁。腐红只有虚名在，坚白难将实意酬。驿路梅花归正好，苦无官况莫来休。
西台自是旧相知，来了为山一篑亏。入幕虽无多日在，改官已是十年迟。金闺接武人争羡，玉牒能文世所奇。此去锦乡才两宿，仙茅绿景正堪诗。
官氏亘古至于今，历派源流振家声。吾今生尔九兄弟，各在一方以安身。人人立志守豪富，个个撑持家业均。但今嘱咐清明节，永世皆临祭视亲。
大涤仙山不易寻，仙人楼阁倚林坰。地环九锁溪为路，殿合诸峰石作屏。落日烟岚呈紫翠，清秋木石写丹青。我生素负元龙气，东望沧溟醉眼醒。
造化机缄莫恨迟，须知开谢各因时。物华未分随春意，梅蘂先饶露玉肌。雪里精神千万态，水边潇洒两三枝。何当携酒浇花去，且遣诗筒为报知。
雁过危栏字字愁，谁将官柳系行舟。不知东去大江水，流出西川第几州。汉上仅遗孤垒在，斗边忽见数星浮。夜深莫问当年事，不是祢衡鹦鹉洲。
日费行将典到琴，穷愁那复病相侵。倩人合药无真料，就枕吟诗苦见心。仆献奇方单用草，医言速效莫如参。池亭咫尺无由到，空听蝉声想绿深。
杜宇枝头雨未干，晓来犹学夜来寒。花如旧日全然少，梅亦何心只尔酸。世事浅深连酌酒，春光行止一凭阑。流莺默默浑无语，只把游人冷眼看。
倾盖相逢尽故人，如君喜色更津津。三更虽共金樽月，半日难留玉麈尘。淮海浮名徒惹手，田园归计好谋身。何时同醉孤山路，笑撚梅花问早春。
风摇红叶下林端，又见长淮九月寒。诗草未谐唐律吕，菊花如忆晋衣冠。目穷鹾灶烟初息，梦想亭沙雨未干。客宦有缘随处好，不须来作小场官。
一千里外鬓斑斑，枉被微官夺笑颜。酒后稍知寒力退，闷中尤惜世途艰。丹砂药剂宁如健，钟鼎功名不似闲。何日五湖深处住，四窗烟雨纳青山。
男儿未肯著渔蓑，且把屠龙一剑磨。宣室岂容无贾谊，词林尚可著廉颇。壮怀每被愁怀恼，官况宁如旅况多。我欲便归归未得，江南孤负采菱歌。
仆仆驱驰梦不安，猥哉谁恤买鹾官。星台阁住春来俸，雨意翻成夜半寒。可说话人能几辈，难区处事更多般。桃花一日都开了，插满铜瓶亦倦看。
男儿未遇总英雄，漂饭非怜计已穷。鲍叔但能知管仲，孔明何必拜庞公。秋江萍梗人何处，夜月梅花梦亦同。借问选诗编几许，玄晖潇散渐唐风。
微官宁得似穷儒，俛首逢迎气不舒。便是伐薪能煮海，何如烧叶自观书。半蓬寒雨苕溪酒，一线西风震泽鱼。但得此身无系束，江南有地著顽疏。
庭阴日日杜鹃啼，问我胡为未赋归。官况苦如梅豆小，人情轻似柳绵飞。三年独自知操纵，两耳从他说是非。瓜戍喜催新代者，呆衫应许换征衣。
秋到天涯未两旬，西风无日不霖霪。数行新雁千门晓，十幅轻帆万里心。薄宦只宜闻早去，长淮未许作狂吟。江南谁倚阑干曲，丹桂香中酒自斟。
煮海三年不等闲，几多归梦绕青山。鸢肩诗瘦羞郊岛，蜗角名虚愧触蛮。戈淅剑炊恬砑耐，云翻雨覆任痴顽。知机人识圆机意，尽在西风一笑间。
功名会底不为难，莫把登科作等闲。豪杰岂容忘矢石，行藏只要识机关。天连芳草千家雨，月照长芦四面山。但是辟书休自懒，偏亲绿鬓已成斑。
融风何事入神州，一扫天衢万百楼。莫为朱门夸炙手，又令赤子叹焦头。诗人幸有湖山在，壮士难为富贵谋。世事可惊言不尽，得休休处便休休。
十亩荒林屋数间，门通小艇水湾湾。人行远路多嫌僻，我得安居却称闲。樽酒相忘霜后菊，一诗难尽雨中山。何时漾下浮名事，只与田翁剩往还。
过了重阳便作寒，貂裘心事未容安。贫时侯伯人难识，醉里乾坤我自宽。红叶已飘千万点，黄花羞对两三般。小窗破处须频补，莫放西风正眼看。
青旗猎猎又村庄，仙景还他是水乡。人近七旬头未白，山无重数叶初黄。稻畦明月家家酒，茅屋清歌处处霜。满地菊花秋欲老，客怀牢落愧重阳。
几家篱落傍溪居，只看青山尽自如。隔岸有桥多卖酒，小篮无处不提鱼。何时茅屋人同住，旋买瓜田雨自锄。寄语牧童休笑我，都缘错读半生书。
淮楚年年一番秋，西风惯识古谯楼。金汤城壁休清野，玉帐英雄未白头。霜草万家人冷落，冻云千叠雁绸缪。中原目即难修整，且对屯兵说近愁。
一番书满两番求，千里重来我更羞。薄世告人难启口，小官何事不担忧。知心唯有长天月，把酒还思故国秋。只待菊花开遍了，半蓑寒雨上轻舟。
客中奔走易蹉跎，学馆痴留月又过。橙蟹醉斟知己重，莼鲈乡话忆人多。吴陵今夜三更月，霅水明朝一棹歌。船在白苹亭下过，有无传语晒渔蓑。
吴陵咫尺是惟扬，徒步方知去路长。渔屋试霜芦叶老，酒家留客豆花香。秋光浅淡人同瘦，雁影参差我共忙。仆子莫嗟行李重，担头强半旧诗囊。
吴陵两月雨留连，来问琼花雨亦然。市酒未销狂客恨，塞鸿先作嫩寒天。只忧松下无三迳，不管囊中欠一钱。扬子渡头风正急，未知何日买归船。
阃帅差夫欲太平，浚河才了又修城。挑泥锹镢无休日，失业妻儿有叹声。两个布衫寒透骨，半盂蒸饭冷无羹。何时一统山河了，只向春田带雨耕。
拟作惟扬数月留，西风劝我买归舟。功名得失千年梦，豪杰穷通万斛愁。黄菊已花休恋酒，青山何处不登楼。渔翁自倚船篷睡，一任男儿白尽头。
狂风未许放归船，借得僧房半榻眠。落雁影收帆脚外，怒涛声到枕头边。黄芦叶底秋将老，白羽书中病未痊。传语将军多着力，扬州不比旧家年。
轻摇风桨过焦山，山色相留半日闲。万顷月波秋雨后，一篝烟翠夕阳间。城依铁瓮心尤壮，酒对金峰鬓惜斑。愿得淮头来好语，吸江亭下且怡颜。
解下缰绳便欲眠，绝无筋力可胜鞭。霜蹄遍识淮南地，夜草犹吞塞北烟。怕逐彩旗排偃月，宁思金镫趁朝天。华山自有安身处，试问将军在几年。
望极模糊古树林，弯弯溪港似难寻。荻芦花重霜初下，桑柘阴移月未沉。恨别情怀虽恋酒，送衣时节怕闻砧。夜行船上山歌意，说尽还家一片心。
小舡摇荡水中央，喜得归程近帝乡。秋与荻花俱淡薄，地名荷叶素凄凉。几番来往人虽熟，两月奔波话更长。巡检不知何日满，一堤衰柳对夕阳。
徽外琴声局外棋，此心能得几人知。纵横谩说三千字，陶写须吟百一诗。秋到蓼花蝉噪后，雨敲荷叶钓归时。西湖尽著张公子，莫把吟篷月共移。
直上昭文便乞闲，貂蝉鬓底未全斑。静看世事千年后，总在梅花一笑间。松菊主宾虽自得，君王休戚暗相关。更须正笏岩廊上，整顿皇家若泰山。
可种梅花便可居，此身安处即吾庐。胸中丘壑无今古，笔底烟霞自卷舒。著脚且坚君子操，知心自有圣人书。吾侪幸是苕川客，只好溪头学钓鱼。
但知猿鹤伴闲居，不觉忧时鬓已疏。对客怕言今日事，挑灯重读少年书。楼迎山色诗堪画，门对梅花月共锄。相业累兴明主意，先生只恐自踌躇。
世道巇岖可厌寻，牖名以约孰知音。数櫺秋雨千年事，一剔寒篝万古心。山入酒卮青耿耿，风摇槐影绿愔愔。坎爻六四君休说，笑拍阑干月满襟。
粤从宝绍历嘉淳，国事如棋局几新。欲识万年占气脉，须教一著顿精神。重臣休惮头盈雪，赤子咸期屋自春。天下倚公心更切，泰山宗社在垂绅。
国老如公仅几人，岂宜长啸太湖滨。畴咨宰相调元化，诏趣尚书侍紫宸。欲振国威千载立，当从局面一番新。先生莫作前时看，多少枯根望早春。
男儿心事少陵诗，不与英雄说又谁。衰鬓未甘无用处，壮怀图见太平时。休惭夜雨挑寒灺，喜听春枰改旧棋。一信暖风花万蕾，孤根应发冻梅枝。
夜雨篝灯梦未闲，十年殊愧屋头山。喜闻局面棋声别，不惮吟髭雪样斑。渔钓醉歌人所愿，功名心事国相关。辟书笑倒梅边鹤，尽在先生指顾间。
元枢登相未为奇，奇在先生甚懒为。四海熙熙今有日，九重眷眷已多时。人才岂用拘彝调，边事常如援拙棋。天下儿童颂君实，太平欣卜万年基。
鸾翔芝检下溪堂，醉梦惊回午正凉。宠报帝俞催宰相，且将州绂召文昌。苹花襟袖宫花近，诗草帘栊谏草香。大化一新多吉士，卷阿历历告成王。
一緉芒鞋一橐诗，等闲西上欲何之。青原山下家虽远，黄鹤楼前笛未吹。秋壑最宜秋到后，月窗当趁月明时。问君如见调羹手，说寄梅花寄阿谁。
清朝登用旧英耆，圣主忧民展皱眉。万寓已绵千岁脉，十年新改一盘棋。吟髭雪映尧黄屋，讲厦春生汉玉卮。补衮日增磐石重，诗人喜见太平时。
杜鹃声里立东风，山色应怜鬓已蓬。二麦晓寒新雨后，一年春事落花中。醉斟浮蚁邀仙客，笑揖飞鸥问钓翁。檐外万竿君子竹，虚心能得几人同。
万玉丛中屋四檐，柳花时候笑掀髯。谁将海上山千点，幻作人间画一缣。药灶未寒丹可炼，春风犹力酒宜添。透瓶泉冷无人酌，输与黄冠自养恬。
锦囊诗里识花洲，何日清江得醉游。百亩故园重饾饤，四贤遗像愈风流。香浮红树春应早，雪压寒梅月想留。我有烟波鱼具了，一丝风底愿维舟。
芝书催觐已多时，底事归班似懒归。诸老正缘无定说，先生只得暗知机。柳花樽俎春千点，竹屋云山绿四围。东甽东边行乐遍，不妨款曲上黄扉。
纹楸一著响新棋，惊起英雄睡足时。南渡欲恢前汉业，北窗谁恋晚唐诗。熬波沧海徒劳尔，举酒青天欲问之。吾道正归公造化，暖风须到落花枝。
紫微深处著招提，古迹名臣事两奇。宣子画由高庙治，越王心有孝宗知。万竿玉立春来早，六角池深月上迟。禅定十年帘不卷，不知门外几盘棋。
笋轿冲烟落翠巅，白岩山里借床眠。饱听溪水云深处，笑索梅花雪后天。几世世修三世福，万灯灯是一灯缘。吾生误读磨崖颂，落得吴霜点鬓边。
羞把床头短铗弹，弓裘殊愧一丝官。但知晓雪侵髭满，不拟春风着眼看。东合选抡前固有，西班腾踏近尤难。先生浓点陶镕笔，安得梅花月共寒。
未肯归耕负郭田，举杯方欲问青天。乡心固忆张翰鲙，壮志还思祖逖鞭。政化一番新事业，春风千里赖陶甄。男儿得遇人知己，愿听鸡声夜不眠。
立锥无地未为穷，况有三椽似鹤笼。细纳海山听夜雨，旋栽松竹引秋风。诗如东野肩头瘦，禅与西来鼻孔同。他日寺成君记取，维摩床画雪岩翁。
为爱滩头只两家，也来随分作生涯。依山筑屋先栽柳，买地为园旋种花。聊把功名循世态，只凭诗酒度年华。与梅一夜论心事，石鼎茶干月未斜。
春来雪意愈迟遛，又学飞绵过小楼。暖逐东风虽易化，猛如前月未容休。莺花消息孤诗课，蚕麦生涯累客愁。莫道远人多冻杀，王师亦有在边头。
云卧西湖又几年，吟鞍多在酒𬬻边。定知今古皆春梦，不把功名作宿缘。芳草满汀山带雨，黄梅落地水连天。相逢未说江南事，且问何时理钓船。
穷通岂在苦劳神，且作安居懒散人。买地种花多种竹，煮茶邀客也邀邻。求名岂识书三上，得兴无过醉一巡。喜得满𥰭收芋栗，杜陵应未笑全贫。
先生邂逅龙亭日，多少云仍满世间。千古典谟文独记，九流毫发事相关。代庖阿堵名尤重，制甲防边职未闲。只与道人为鹤帐，始能清梦绕湖山。
午梦惊回笋簟凉，坦夷襟度即潇湘。诗高自与梅花好，食淡方知菜味长。事说万端多画虎，人无一念不亡羊。满头飞絮春零乱，莫笑狂夫老更狂。
休将闲耳听云云，只作深居耳不闻。素志肯随时节改，清贫难许利名分。忘情茅屋无非燕，著脚春山独是云。试问急流谁勇退，故园同看木欣欣。
只与闲时月一般，宁知今夕最团栾。竹边借柄还如扇，花下传杯可当盘。野兔易忘终夜梦，林乌未许一枝安。人生几个中秋节，那得都将笑眼看。
西风吹破黑貂裘，多少江山惜倦游。红叶已霜天欲暮，绿蓑初雨客吟秋。人逢知己无荣辱，事不萦怀任去留。但是菊花开便好，醉中休说异乡愁。
南北山围翡翠堤，堤边绿涨软琉璃。参差台榭无余地，杂遝轮蹄了四时。杨柳又多前日树，梅花祗少近人诗。停篙不看春风面，闲伴渔翁理钓丝。
千岁松阴护一亭，风来犹带读书声。虽无芳史摹勋业，自有青山说姓名。客抚丰碑苔剥落，春归暗径草生成。几年访古谋清隠，好借虚檐著短檠。
为谒先儒马鬣茔，倚藤得得上天平。直疑寺外崚嶒石，犹是胸中数万兵。松障四开心目快，山泉一歃骨毛清。坐间恰动思亲念，隠隠白云何处生。
世上群芳未敢妍，独将春色占南园。生来清质十分瘦，肯受红尘一点昏。东阁诗成应动兴，西湖仙去谩招魂。便须结客陪花笑，句引幽香入酒尊。
一亩清阴覆客衣，相逢疑是草堂时。隠然错节盘根势，欠者昂霄耸壑姿。天遣蛰龙凭石窟，人攀巢鹘俯霜枝。百年培植今谁属，何待岁寒然后知。
爱向其中舣短篷，眼前景物总玲珑。神仙窟宅垂杨里，图画溪山落照中。甚是繁华输侠少，也须幽胜属衰翁。世间风月无如此，卖鹤来谋地一弓。
五分秋色到银河，应是蟾蜍浴细波。握手相期千里共，举头无柰片云何。愁边幸自逢欢伯，清处何须著艳娥。未可来宵倦游赏，光辉依旧向人多。
今朝阿晋纪桑弧，郎罢持杯勉读书。断莫绕家觅梨栗，更须为国习耘鉏。义方授汝心还愧，阴德于予计肯疏。学取老莱如许寿，年年彩袖拜庭除。
壮士须张燕角弧，男儿须诵圣人书。譬如田叟祈多稼，未有春时不荷鉏。分内功名从早晚，腹中学问怕空疏。老夫犹记昌黎语，潢潦朝盈夕已除。
一雁云间落劲弧，经秋不见寄来书。人情自昔如翻纸，世道从今甚借鉏。鹿梦隍中知得丧，爵罗门外看亲疏。岁寒独有梅花月，香影年年到户除。
多谢天公佐好晴，只今载酒作郊行。飞花恋客闲中意，远笛吟春景外声。已把物情归幻相，且将足力趁浮生。南堂办得休休计，燕雀充庭亦贺成。
隶法如公有典刑，拙中藏巧混天成。因观体制超前辈，旋辟轩窗乞扁名。气象晋人遒且劲，源流汉刻古而清。得来喜对儿曹语，一字千金胜满籯。
田可耕兮圃可蔬，几年梦不到亨衢。山林受用琴书鹤，天地交游风月吾。事变无涯人老矣，死生有命汝知乎。客来时复一杯酒，画作鲈乡醉隠图。
江风飘尘白如练，征翰远赴芦花岸。寒雾昏昏渔火明，欲飞不飞行阵乱。相从万里多崎岖，呼鸣警察夜有奴。衡阳路杳速归去，未可容易来江湖。
水天冥冥日催暮，轻蒲饱风疾飞羽。回头遥指舟前湾，浪急篷欹下柔𫇛。稠杨枯桑深处村，老妻挟儿环在门。莼羹香滑茅柴熟，对语别时应断魂。
岩麓新霁浮紫烟，几家鸡犬喧一鄽。憧憧人得蝇头利，不了青帘酤酒钱。松阴散乱日易暝，风光渐入牛羊径。赪肩赤脚分途归，野唱樵歌动幽听。
痴云贴水天四垂，寒鸦冻雀无树栖。纷纷万顷水花乱，光眩银海迷东西。中有轻舠移断浦，玉笠琼蓑一渔父。鼓枻而歌歌丰年，田家有麦无愁苦。
长波淼淼七百里，蒹葭飒飒西风起。玉轮辗出琉璃宫，碧落空明无表里。几峰森列青崔嵬，不知人世皆尘埃。夜深丝竹递清响，疑是楚王曾归来。
云气浮江天已夕，江树号风飞雨迫。凄凉正则赋怀沙，疑与渔翁分半席。一声暧迺隔中流，打篷淅霎添旅愁。土膏动脉晓色媚，农将有事于西畴。
冥蒙一抹笼峥嵘，峥嵘深处传疏声。溪横古槎低欲折，隠约前村通去程。万里征夫不知宿，数尽飞鸦栖古木。输与中边三四僧，枯藤挑云归佛屋。
家家傍水开柴扉，绿杨影里沈斜晖。妻炊黄粱子挂网，独枕莓苔眠钓矶。得鱼博钱平生志，世间宠辱不能累。路近桃源多裔孙，定知秦晋兴亡事。
门左蓬弧喜事新，四朝先佛庆生辰。峣峣已露峙头玉，表表因名系角麟。鼻祖同庚光后叶，卯君著瑞定前身。我来摩顶为儿寿，一岁从今百岁春。
体制先天太极图，灯笼真是水晶无。远看玉兔光中魄，近得骊龙颔下珠。一焰空明疑火燧，寸波静定即冰壶。游鱼且作沈潜计，鳞甲成时入五湖。
起来搔首夜如何，瞥见虾蟆影里过。幸自十分悬素魄，岂应一息驻妖魔。光清于水尘难滓，色白如圭玷可磨。休诵玉川艰险句，终篇比兴为元和。
为怜举世不曾醒，放浪形骸泽畔行。会得危言危行意，佐成濯足濯缨名。义无可去缘同姓，心亦何求要独清。今日龙舟虽古意，吴人未必楚人情。
蚁梦功名觉即休，驹阴岁月去难留。伤今不复并三乐，拟古犹堪续四愁。松下抱琴尘外境，雨余莳药柳边洲。老来莫问浮生事，醉后同为造物游。
甫里相望江尽头，得邻而隠了浮休。落花流水元无碍，野鹤孤云尽自由。顺里委心彭泽赋，适时乘兴剡溪舟。区区世上分蛮触，对客忘言茗一瓯。
寄意南丰一瓣香，愿公耆艾炽而昌。历经七甲鬓浮绿，带锡万钉眉映黄。疑是函关逢老子，岿然鲁国有灵光。阴功更说燕山桂，留与时人作义方。
态度脂韦不自持，对人无柰小腰肢。好于彭泽归来日，瘦似章台别去时。隠隠轮蹄端不恶，深深亭榭最相宜。流莺百啭春光老，拟折柔条寄所思。
横足齁齁梦御床，祗将故旧视君王。意嫌汉室乾坤小，归占严江日月长。独茧丝头忘宠辱，生刍庭上阅兴亡。留题多是功名士，也为留题姓字香。
元是江湖萧散客，谁将幽梦落南柯。十年不调幸然好，一著才差悟处多。肯使北山驰鹤信，且随西舍唱渔歌。野人自喜无弹缴，却恐金章羡绿蓑。
万卷藏书抵万金，翛然轩宇绝尘侵。顺时不作荣枯想，适意元无胜负心。蒲石疏帘真道院，柏香浄几小丛林。四时剩有闲风月，醒里寻题醉里吟。
粒粟悬悬左角钟，几年镇压梵王宫。要知八万四千所，元在寻常一念中。佛现紫金归胜地，僧夸乌石坠虚空。毫光起处无人见，明月堂前玉几东。
静向南塘验物情，东风又绿柳边汀。梅花密点残棋局，蜗篆斜题小砚屏。浮世虚无春后雪，故人零落晓来星。逢时且进杯中醁，休学怀沙赋独醒。
四十二间廊底客，不知春向柳边深。三旬禁足持僧戒，终日看书养道心。露草带云眠野鹿，风枝摇月唳幽禽。一尘不到炉烟静，自向空寮续近吟。
湫隘嚣尘不可居，卜诸清旷亦蘧庐。虽无傍水梅依竹，喜有对楼人读书。工雀一枝聊尔耳，战蜗两角竟何如。西风渐劲未归去，空说张翰忆脍鱼。
气貌老成闻见熟，江湖指作定南针。得书爱与世人读，选句长教野客吟。富贵天街纷耳目，清闲地位当山林。料君阅遍兴亡事，对坐萧然一片心。
敬长于今我独亡，转头惊见十飞霜。心乎爱矣兄如在，陟彼冈兮木已苍。直喜克家犹有子，回思疗疾苦无方。伏波不忍离坟墓，泪洒归舟重感伤。
抵掌论文酒易酣，岸巾风外鬓䰐𩭹。十洲所有今之一，七步而成尔乃三。桥压平堤波卷绿，烟封远沚草舒蓝。闲边得侣评佳境，留与他时作美谈。
中流砥柱一宗臣，长把丹衷动玉宸。三十四番如此疏，百千载后更无人。堂留薇药谁知己，路长萧茅谩得春。自是不曾轻出处，到头着着为斯民。
心境空时喜地偏，杖藜来勘点头禅。重门锁住海心石，一剑截开冰底天。谁记珣珉曾院宇，尚传吴越共山川。阑风剩月知人意，塔影松声落坐边。
曲肱玩味圣贤书，识破人间总畏途。盛欲对君言所以，又应诮我爱之乎。百年役役雁来去，一梦昏昏鹿有无。堪笑季鹰犹左计，求归何必待莼鲈。
醉敲牛角过前村，此世应无利禄昏。有水可渔田可稼，即松而径竹而门。宾朋连属琴书乐，亭榭参差鸟雀喧。不假山灵回俗驾，会心同是一乾坤。
照邻营墓牧之铭，一理融明古亦今。政为后先同此觉，不将生死动其心。天教棠棣分春色，地接松楸合昼阴。自谓老身强健在，时时来和寿藏吟。
天末星流小似萤，因将时事语家庭。久晴未厌田多雨，众醉难教我独醒。梅下有人编野史，竹间犹子课羲经。晚年喜不为身累，闭户何求阮眼青。
纤尘不到芰荷边，好向阑干系小船。得句未工吟竞病，有书可读笑便眠。老于胶扰宁中圣，暂尔萧闲即半仙。人境两忘天地寂，一声柳外咽新蝉。
厌作人间粥饭僧，等闲来续义铦灯。近吟气味无蔬笋，旧学工夫尚葛藤。花下飞鞭身洒落，风前扶帽发鬅鬙。浪仙素不修书问，有愧昌黎诧可朋。
有君子兮居沧波，芝兰之室未足多。为香终日成痴绝，不着此亭如香何。光风霁月荡心目，幸甚吴侬沾賸馥。兹时消得为衣裳，对翁更把离骚读。
世事如今不可知，相逢茶罢且吟诗。无风古鼎香烟直，未午空庭树影迟。袖手好看棋胜败，论心休问酒醇醨。谋居恰与松江近，斫脍羹莼渐及时。
居家巧作浮家样，此即人生不系舟。政恐风波起平地，直教砥柱屹中流。浪花影动重帘月，潮汛声喧万叶秋。梦里不知容膝计，翻身栩栩逐轻鸥。
老来分外喜新春，春事关心世事轻。棋肯输时方是著，路疑险处不须行。雨催农业鸠夫妇，风带边声雁弟兄。办得斗园邻屋角，剩栽芝术了余生。
水生远岸拍蒲芽，春色骎骎染物华。伎𠐒一诗安老草，眵昏两眼眩空花。楼分古柳烟光薄，桥倚青帘日影斜。此乐未知谁可共，隔篱独许钓鱼家。
柳长柔丝草长芽，随时委化答年华。呼来便了能酤酒，抱去添丁共看花。忧世中宵心耿耿，题春半壁字斜斜。江湖风月今犹昔，能学龟蒙有几家。
溪桥一树玉精神，香色中间集大成。疏影逼真前处士，群花推重老先生。春回陇首人千里，月到窗前梦五更。甚欲折来还不忍，岁寒留取看峥嵘。
几载江湖兄弟心，老夫吟了听君吟。休论聚散时难易，要识推敲意浅深。昼静床头便竹简，风清墙角度松琴。山灵应是驰山檄，知向孤山何处寻。
古貌如君更古心，舣舟来伴故人吟。十分酒醉忧时切，一点灯昏语夜深。半似画图经雨壁，不成宫征乱风琴。个中好办栽梅计，胜友从教载月寻。
以义名庄遗后昆，隠然文正典刑存。当知疏远诸亲族，同是高曾下子孙。先世家风传不坠，废祠香烬喜重温。更能培植诗书种，忠孝他年萃一门。
北望中原惨莫烟，楼头风物故依然。后人拍得阑干碎，往日轻教眼界偏。水撼金焦声亦怒，云连楚泗势犹全。壮怀且付生前酒，千古英雄冢道边。
八面玲珑静向阴，静中时现定中身。解传佛祖从前意，便是羲皇向上人。背日一檐浑不暑，依山百卉若为春。未逢惠远相招致，厌杀浮生有劫尘。
广寒世界放新晴，景物萧疏八月深。窗外方疑天雨粟，风前已见地流金。举留清致为诗助，收拾余香付酒斟。但得仙根耐霜雪，不妨携囝步繁阴。
梅花旧刻字将磨，勘辨其如病眼何。千载鼠须遗墨少，一时赝本误人多。肯将金谷序文比，因想山阴气候和。最喜孤居山下姥，慕名特特为烹鹅。
枝头红白乱飘零，又是风光入柳汀。自笑半生成草草，不知双鬓已星星。贪吟为有诗磨勘，戒饮从教酒勒停。旋学禅床诸衲子，蒙头相对一函经。
正传国子先生印，远访松陵隠士庐。二十四篇风月句，几千万卷圣贤书。地偏自觉因人重，日涉从教与世疏。已戒园丁多种菊，重来对菊脍鲈鱼。
芰荷深处小壶天，时见征帆破晚烟。非主非宾和气里，似晴似雨绿阴边。凭阑笑语惊鱼鸟，信步游行废管弦。剩喜利名尘不到，持竿柳下问渔船。
得得寻幽到水天，开樽洗勺动庖烟。败欢红袖翻棋局，惯客乌衣拂坐边。好景自应分半席，雅歌政不欠繁弦。黄昏未忍轻归去，长笛一声何处船。
人生真乐在家山，况有名园五亩宽。眼底不随花富贵，水边长报竹平安。养心澹泊千诗稿，种德蕃滋九畹兰。以此寿君君必寿，年年新月照杯盘。
占得中吴第一清，莼鲈里社可鸥盟。七层灯火重湖影，千尺阑干两市声。款乃歌分长短律，往来帆带古今情。三高岂是无名利，祗与时人有重轻。
重檐敞处受槐薰，扫尽江村雨后云。佛法本无南北异，世情强有晦明分。个中苟住元无住，此外无闻却是闻。谁道结楼入已去，床头诗版几朝曛。
一生已得半生闲，出入诗篇酒盏间。祗把小儿看造化，不妨老子号痴顽。幻身且喜无诸恙，灵药谁能觅大还。多谢梅花来荐寿，年年雪里破春颜。
忘身忘世老方回，适处从教节物催。几日吟情为热恼，一天生意趁凉来。屋边花竹时时好，水外轩窗面面开。独有此君同此趣，百年事业两三杯。
枯坐如僧欠钵单，年来梦不赴槐安。稀行种竹容风入，大字钞书就月看。为有故人同冷淡，非干明主弃孤寒。因闲悟得家山趣，堪笑世间行路难。
过墙新竹粉痕黏，蛙闹池塘燕掠檐。自喜江乡成懒散，从教世界要庄严。稻秧井井畦千纬，荷叶田田水一奁。心事太平风物好，与人无爱亦无嫌。
难把来笺向后黏，载持珠玉傍风檐。吟根此性辞平易，学本于经意简严。未逊弥明联石鼎，还嗤韩渥赋香奁。阳春政不容人和，自听巴音亦自嫌。
年少逢春不惜春，惜春还是白头人。飞花入坐儿曹舞，细草蒙阶醉后裀。未羡食前罗五鼎，静看檐隙走双轮。此心已与尧夫似，同为清时作幸民。
祥光一夜照乡闾，迟晓邻翁毓凤雏。举坐已夸沾玉果，传家应不负诗书。生时恰恰逢秋半，长日骎骎课夜余。自顾阿戎愚且鲁，提孩敢说巧相如。
人夸旌表旧门闾，梅长新枝鹤长雏。八叶可提和靖印，十箱须读阿宜书。诞弥厥月生无害，积善之家庆有余。准拟一饕汤餠供，柰何逢疾似相如。
繁红妒紫绚前林，杖策来栖花下阴。休道游情难似昔，可能他日尚如今。乍晴涧曲萦流水，未晓庭皋调野禽。毕竟老天怜老子，幽闲断送一生心。
几欲扁舟载雪来，可人风月相蓬莱。因思渭北吟春树，消得江南寄早梅。应接山川公事省，主盟觞咏旷怀开。何当身与浮云似，朝暮飘飘往又回。
汉庭延寿丹青名，解使蛾眉休甲兵。之子懒作迺翁画，直向梅花苦用情。笔端不复污脂粉，临成天地无边清。更将此意语君复，岁寒应与孤山盟。
把茅为屋竹为城，柏子香销道气生。九十春光花一片，万千心事雨三更。连村鼍鼓相高下，断浦渔灯半灭明。闭户和衣寻小榻，梦回犹听读书声。
双凫小驻柳边洲，岂是花时作胜游。着意劝民躬耒耜，终朝把酒话田畴。三年两下车尘拜，九客同为野景留。桃李成阴春欲去，寸心耿耿夕阳舟。
竹满园林水满沟，幽深地位度春秋。坐中不可无侯喜，歌处何须有莫愁。别墅帘栊风飐燕，远村籉笠雨耕牛。老来应物犹强健，多少壮年成梦休。
半点嚣尘不敢留，晴光野色自浮游。一泉走石夜多雨，万竹围松风似秋。賸喜有诗堪献佛，从教无骨可封侯。上人回施清闲供，兰芷香中著茗瓯。
梅边又上帝王都，柳下俄空处士庐。汉月楚星人去后，淮云蜀雨事何如。东龟不食西征缺，南雁难期北信疏。此去叫阍天路直，何时快睹茂陵书。
善积端如水涤源，源深自可羡来昆。岁当有室讵为老，意者重闱思弄孙。和乐定知江有渚，硕蕃伫见叶流根。河南心印元同自，秋干虷中细讨论。
春风万古洞门开，尘世兴亡是几回。棋局至今无处觅，樵人于此遇仙来。飞梁横跨丹虹影，绝顶平铺白玉堆。天下纷纷无好著，斜阳下岭共徘徊。
屈指还京十日程，每逢歇处问村名。春沙脉脉溪初涨，夜雨垂垂晓又晴。山下有人传虎出，店中炊饭见牛鸣。天涯行客无宁日，不及田家业在耕。
我来拜谒岳王坟，松柏苍苍上宿云。臣子报君终一死，权奸卖国欲中分。鹰扬当日谁能及，雁叫中原不可闻。石马石人山寂寂，英雄于此忆将军。
便骑老虎不须鞍，忍辱仙人出宰官。入内讲经千佛现，跏趺对御六龙寒。指头有月娑罗冷，舌上悬河海水干。圣主赐衣漫大地，西方国土未为宽。
客中重上倚层台，天阔云收八面开。雁带岳阳秋晓过，浪涵巴峡影西来。诸营种柳今何在，老子登楼得几回。自是江山雄壮处，兴亡不必问寒灰。
君乘黄，臣乘青，二乘先后如流星。君乘黄金漆照镜，臣乘青竹织作櫺。道逢相揖失恭敬，君乃伛偻庄其形。世人多认车与笠，交道如此今犹馨。
淘清研朱画屋梁，黄漆柏障连曲房。日晖月色不须照，了了自可窥毫芒。夕阴花敛似欲病，飞鸟不惊乌帽郎。深山穷谷谩幽僻，喜得吴侬是药囊。
高亭着处出奇峰，不枉平生此兴浓。力士铛随狂李白，华阳巾垫郭林宗。菊花篱落秋寥廓，山市人家翠叠重。病起不论双足茧，层巅更欲试诗筇。
带郭林塘尽可居，秫田虽少不如归。荒烟五亩竹中半，明月一间山四围。草卧夕阳牛犊健，菊留秋色蟹螯肥。园翁溪友过从惯，怕有人来莫掩扉。
玲珑压辔系绒鞍，付与诗人洗眼看。老子只凭双脚健，梅花相对一溪寒。吾生焉往不三黜，此乐未央并四难。并与竹间孤鹤语，倦飞底用插修翰。
自束生刍起饭牛，隔林扣角更深幽。半分不得诗书力，一饭常存𤱶亩忧。老去有肠堪贮酒，生来无骨可封侯。开荒厓下田无几，种秫宁须与妇谋。
山中老子一间屋，屋后秦人五大夫。丘壑得专闲日月，衣冠甚伟古眉须。计今当是百年物，着我添成六老图。已有茯苓巢可俯，待烹石鼎疗诗癯。
松阴竹影当行窝，日日扶筇一再过。与世无求干牍少，对人可语笑谈多。一夔一契付公等，某水某丘如我何。岁晚只愁年谷尽，杞其毋棘菊毋莎。
野鹤相将拄杖前，倚松穿竹各欣然。山行一匝又一日，云作四邻今四年。名教之中元有地，吾心以外别无天。平生老仆犹疑我，不是凡夫不是仙。
久无筋力踞虬龙，西崦东塘漫倚筇。白练带随红练带，木夫容并水夫容。宁消几两生前屐，忽忆当年饭后钟。孤负草堂今夜月，径眠谁与吐奇胸。
解缨聊复濯沧浪，晞发松阴藓石床。有味是贫琳馆俸，无功于懒玉函方。自参老子鼻端白，未羡诸公腰下黄。蔗境渐佳惟习静，笔床茶灶并荒唐。
已付身心毕竟空，念头了不到穷通。既愚宁免日三省，是圣未妨时一中。物外禽鱼相尔汝，生前乌兔几西东。谁云双手都无用，自种山田岁便丰。
穿林傍水几平章，合有春风到草堂。自入冬来多是暖，无寻花处忽闻香。枝南枝北一痕月，山后山前两屐霜。直看过年开未了，醉吟且放老夫狂。
昨日今日雪欲落，一梢两梢梅正开。携壶野亭醉复醉，折简故人来不来。山翁意重百金值，俗士面有三寸埃。临风叹息重叹息，玉飞片片相徘徊。
鹤帐奇寒被欲冰，开门千嶂雪峥嵘。频年无此丰年玉，一夜移将不夜城。富贵园林行树密，模糊水墨画图横。与诗小住为佳耳，莫管梅花太瘦生。
未怕风威酒亦冰，凭虚吞以气峥嵘。何人出此六奇计，我辈贤于五字城。松压钓蓑银独速，麦分棋局玉纵横。自然石鼎煎鱼眼，解致邹枚汉两生。
肺渴初供醒酒冰，又思携客上峥嵘。十分宇宙无尘事，一色琼瑶是化城。病起未堪论斗醉，诗狂且莫到参横。剡溪可是忙回棹，冻合琉璃作么生。
岁晚何人肯卜邻，梅于我辈最情亲。两山尽是经行处，一雪不知多少春。先后花随人意思，横斜枝写月精神。寒香嚼得成诗句，落纸云烟行草真。
云藏山坞坞藏梅，春意适从何许来。天与此翁娱寂寞，日携扶老上崔嵬。草堂须小难为客，霜月正高谁与杯。分上下番开自好，登临且莫遣诗催。
底须咄咄漫书空，未觉人间欠此翁。黄犊自随谙寂寞，青山亦讳话穷通。人方怒及水中蟹，我亦冥如天外鸿。醉眼不知人几品，久将樵牧等三公。
我亦思兮天一涯，樊川诗老此曾家。九夫容隔秋风浦，一独速眠春雨蛙。竹屋有灯谁与共，秫田可酿不须赊。何年又赋高轩过，豆粥犹能办咄嗟。
过从一笑酒瓶空，不是樵翁即钓翁。偶种竹成俱崛强，旋移花活尚神通。前身已化归辽鹤，醉帖犹传戏海鸿。新贵少年吾自老，世间白发几曾公。
蚁丘得丧事无涯，冷眼难瞒老作家。公等功名千里马，山居鼓吹两池蛙。牛羊野迳通村近，虎豹天关去国赊。本是秋风钓竿手，故吾犹在复何嗟。
客怀孤倚夕阳楼，烟老平芜岸岸秋。往事六朝南北史，晴江一片古今愁。嘅其叹矣山吞吐，何以酬之酒拍浮。此意政须诸老共，容分芦雨寄渔舟。
七十行年戴石屏，同时诸老各凋零。扁舟归去自渔舍，冷骨秋来更鹤形。天地无情头尽白，江山有分眼终青。剡溪定有人乘兴，月下柴门不用扃。
圣泽如春雨露宽，弃遗犹不绝衣冠。万钉宝带翁无分，一幅花绫孙有官。得免白丁何啻足，亲曾黄甲不堪看。九经幸自澜翻熟，但守青灯雪屋寒。
人间无处不风波，潮打西兴雨一蓑。难与命争俱老矣，径寻诗去奈吾何。园成次第自花草，山是知闻空薜萝。赖有月明千里共，烟寒数笔落行窝。
睡残寒月海东头，不起斯人孰与游。天下事宁堪几错，梦中语亦戒前筹。江湖浩浩二三子，风雨寥寥十五秋。莫向断云多感慨，孔颜无命不伊周。
黑水梁州百二关，青天蜀道古云难。貔貅夜柝身何在，麋鹿秋风骨未寒。宠辱可惊沤起灭，荒凉只有月悲酸。蒯缑忽堕空山梦，不道幽人意转阑。
有客谁为数击鲜，西风孤我雁声前。酒无多酌何如醒，诗不能奇莫浪传。秋色淡于人寂寂，桂花香得月娟娟。五经不到山翁腹，且听便便引老边。
山居未省佩弦韦，紧闭柴扉不问谁。自钓鳜鱼西塞雨，久盟猿鹤北山移。古今不遇岂惟我，宇宙无穷付与诗。直道背时宁敢尔，白云深处要耘芝。
空谷跫然余故人，且谈风月未论文。长房仙去几何日，陆羽泉边多少云。谁向唐诗参句律，只将周易对炉熏。纵无今古飞谈屑，稼穑平生亦饱闻。
犹及溪斋识老成，万琅玕外一溪清。诸郎与我雪灯共，两眼观书霜月明。二十一年如梦过，五三六籍尚谁赓。鹿车忽到苍厓底，老木惊秋亦向荣。
白发相过各暮年，颜间老气自轩轩。沧浪供砚心犹在，博雅藏书手自翻。举世共知名父子，此身莫负晦翁门。重阳风雨何堪别，只和名章当赠言。
饱闻吾季艺穿杨，试手春风百步彊。赤白羽飞低日月，东西朋立凛冰霜。共观栖鹄如环堵，亦笑童乌敢擅场。莫计草间狐兔尽，关河久已失耕桑。
行行骢马劾粗豪，叱叱黄牛倦作劳。穷则有余名迹在，言之无作语声高。谁求封禅家徒壁，自谓羲皇人似陶。见说醉乡天地阔，此生聊向此中逃。
半世青灯眼欲昏，谁知曾亦望中原。雨荒塞草秋如洗，雪拥春蓑夜自温。宠辱易生分别想，是非政可鹘仑吞。不论茅屋锄犂外，但守平生六二坤。
不缘青紫不明经，科目多惭旧两生。三豕鲁鱼曾未学，一蜗蛮触已争名。栋梁材欲丘山重，沧海珠遗星斗明。未必童乌能辨此，乃翁先已荷陶成。
命穷久已付之天，草木闲兮月一川。无地可容携锸处，有孙犹在佩觿年。老夫耄矣耕方熟，小子识之攻益坚。万岁石场今尔耳，当家衣钵底须传。
钓蓑烟雨断矶头，恋阙丹心付子牟。腹有一丁长作祟，背无三甲不封侯。惯贫已识山林趣，投老归从造物游。自笑骨寒癯似鹤，忍饥犹未怯茶瓯。
猿惊鹤怨老江蓠，留得离骚到景差。愚智共知穷有分，浮休俱与醉无涯。人间狡兔自三窟，身外鹪鹩只一枝。非意相干吾岂敢，年来端为冷虀吹。
半崦山云旧草堂，鸟啼花落几平章。酒无贤圣同归醉，风有雌雄各自凉。赖与鸥盟同保社，不随蚁垤梦侯王。未偿诗债逢棋敌，谁信闲人最得忙。
句律清圆蚌剖胎，断无尘土到灵台。开张九虎排云入，约束五龙驱雨来。造物无私心感动，太平有象笔追回。焚香小待生呈佛，未放青天万里开。
爱民端与共胞胎，消得黄金为筑台。一道香烟随牒去，五更风雨入诗来。雪灯字暗心犹在，霜叶衫枯首独回。气格老苍能过我，柴门不厌为君开。
独擅松风一壑哀，竹门虽设为谁开。宦情已矣随流去，老色苍然上面来。已惯山居无历日，不知人世有公台。天生此手终何用，只解持杯亦快哉。
三十年前气挂天，老来身世竟茫然。穷愁正坐识丁字，生事不聊称子钱。得见古人千载上，已忘今我一沤边。刘伶坟上宁须酒，并与声名不用传。
异人曾授相牛经，奇字初传瘗鹤铭。敲月不知僧某甲，锄烟赖有老畦丁。山灵呵护闲居赋，象纬森罗处士星。俯仰中间无愧怍，芋区瓜陇亦朝廷。
去国何年老一丘，于今已换几公侯。不知我者谓为拙，是有命焉那用求。舴艋舟应容钓蟹，麒麟阁不画骑牛。百年长短身余几，付与西风汗漫游。
野圹风高一欠伸，平生俯仰已成陈。老天无意独穷我，直道有时能误人。悔不可追身是胆，怒何堪触腹生鳞。忍饥罢乞祠官禄，只么扶犂亦幸民。
非干宠辱不能惊，一付之天莫我撄。举世忙时赢得懒，是人爱处放教轻。生为柱国身何在，死象祁连冢亦平。千古在前儿戏耳，且容高枕听秋声。
从古幽闲在涧阿，不将齿发犯风波。共知韩愈亦人耳，子谓伯寮如命何。野处生成盘谷序，襟期写在醉时歌。尚嫌山浅人知处，更与移床入薜萝。
拄入风烟更一层，瘦藤对倚玉崚嶒。左花右竹自昭穆，春鹤秋猿相友朋。五亩园为终老计，半间云住在家僧。蹲鸱生奶菰如臂，莫道山翁百不能。
四壁空空长物无，松风之外复何须。竹夫人爽夜当直，木上座臞新给扶。老去云山空跌宕，秋来风月不支吾。何人能败吟诗兴，自在成章不欠租。
曩昔行藏已熟筹，最为上策是无求。看人面孔有何好，如此头颅只么休。草草园庐山北住，匆匆岁月水东流。莫因一片梧桐叶，瘦损能诗沈隠侯。
春溪甘滑漱山瓢，归卧藤阴藓迳遥。云气酿成巫峡雨，松声寒似浙江潮。书生与世例迂阔，山意向人殊寂寥。却喜庾郎贫到骨，韭畦时一摘烟苗。
不奈花时两手闲，共携诗砚对孱颜。江南江北音书外，春去春来杨柳间。骑鹤重寻烟雨句，征鸿欲没夕阳山。百年风物一杯酒，叹息人间两触蛮。
春风多可几曾闲，又为平山入醉颜。流恨不穷江万里，与翁长在月三间。半清半浊圣贤酒，似有似无烟雨山。试问黄鹂相识否，绿阴深树自绵蛮。
一片花飞不等闲，对花空手亦何颜。醉乡别在乾坤外，诗社宁容季孟间。妙句屡移青玉案，佳游仍隔小金山。只应江上烟霏笑，蛮府参军语自蛮。
欲将春睡了春闲，谁遣杨花点暮颜。世事不如眠白堕，人情何啻抵黄间。茫无措手句中句，悔已噬脐山外山。蚤晚定编长庆集，并教传写落乌蛮。
客愁聊以酒防闲，非复春风桃李颜。北望未忘诸老在，中兴已是百年间。非无烟雨无奇语，自有乾坤有此山。杨柳岂知兴废事，夕阳依旧舞腰蛮。
锄烟荷雨自村村，不惯高车入里门。石老只堪麋鹿伴，山寒未放蝶蜂喧。欲分桃李春何限，共话桑麻道转尊。但得诸公如卓鲁，晚菘早韭且窥园。
终须西塞老渔村，抵用南昌隠市门。时序略如飞鸟过，世终何啻聚蚊喧。竹其安否六太息，梅自癯然三可尊。贫味却愁儿辈觉，未妨壁立病文园。
家在江南黄叶村，归来重葺柳边门。溪云排闼砚犹湿，山溜通池水自喧。但得梅花容著语，无烦桃叶为开尊。逢迎车马荷衣老，面目何堪向绮园。